www.silantomjae.com: Panduan Pangkataion Raja Parhata Ulaon adat Batak Toba\nPanduan Pangkataion Raja parhata Parsinabul Bagian II\nSahat ma tu Parsinabul (Raja parhata)\nKET : (RPB: Raja parhata Boru ; RPA:Raja parhata paranak)\nRPB: “Onpe dihita namarhaha maranggi pomparan ni ompunta raja……(.Margana)\nSuang songoni boru/bere, dongan sahuta nang ale-ale, raja naginokkon. Asa tamulai pangkataion, tapadenggan ma parhundulta . “suang songoni ma dihamu raja nihula-hula nahuparsangapi hami, raja sipanggompar sipanggabe di hami, mulai sian bona ni ari sahat tu hula-hula anak manjae, Rajanami; raja bolon,ala naeng mulaan nami nama pangkataion rap dohot pamoruon nami, sonang ma hamu rajanami diinganan naung huparade hami,\nHata ni situa tua namandok:\nMolo boltok inna eme, russang ma angka dauba,\nMolo marulaon gelleng, manuturi ma raja ni hula-hula\nAlani pos do rohanami, diangka panuturion muna, mauliate ma.\nDiadophon ma muse tu pamoruon,\nNuaneng pe amang boru, nungnga rade hami, asa tamulai pangkataion, dipasahat partingkian tuhamu.\nRPA: Gabe ma jala horas rajanami, mangido hami partingkian asa jolo pasada tahi hami dianggka namarhaha maranggi,\nRPB: Ulahon hamu ma amang boru !!\nDung masiarisan namanrhaha-maranggi laho manontuhon parsinabul (rajapangalusi) catatan : Pangkataion dos do songon pangkataion nadiginjang ima namanontuhon parsinabul ni Parboru.\nRPA: ‘Nuaeng pe rajanamji taududi ma pangkataion nungnga rade hami raja ni pamoruon muna,\nRPB: Dihamu rajani pamoruon nami Marga ……\nPoda ni ompunta sijolo-jolo tubu namandok:\nI. Artia do inna bona ni ari,\nSamisara bona ni bulan,\nAsa raja, hita namangkatai,\nPasahat hamu ma jolo pinggan panungkunan,\nII Ulido inna tano palopi,\nUmmulian tano hatoguan,\nAsa sude hita siuli nipi,\nPasahat hamu ma pinggan panungkunan,\nRPA: Gabe ma jala horas rajanami, hata ni situa tua namandok:\nBaris baris ni Gaja ,dirura pangaloan, Molo maminta raja denggan ma tutu oloan\nMolo so nioloan, atik beha iba agoan Molo dung dioloan, tamba ma tutu parbinotoan.\nNuaeng pe rajanami pasahaton nami ma pinggan panungkunan\n(disuru ma boruna parlopes pasahathon tu parsinabul ni parboru.\nRPB: Nuaeng pe amang boru nungnga tangkas hujalo hami pinggan panungkunan, pinggan pasu. Hatahonon nami ma songon parhitean ni tangiang , pamintaan ni angka pasu-pasu, dipogu ni alaman ditonga ni mangajana,\n“Adong dibagas na parbue ni hau siribur-ribur, santi madingin santi matogu\nAsa rindang ma hita dianak rindang dohot diboru,\nJala torop maribur, nang diangk pahompu, Songani napuran tiar sirara hadop, sibulung rata, Asa tiarma dalan tujulu, tiar nang dalan tu jae,\nUlaonta dibagasan sadarion Pasu-passuon ni amanta namartua Debata,\nSingkop muse dibagasna ringgit sitio suara, rupiah nabolak, ringgit na marmata, sipalas rohani amanta raja, suang songoni inanta soripada,\nAsa songon tangiang namarunung-unung ,sarune na marhata hata, marpangidoan tu amanta raja tarlubobi tu amant Debata,\nAsa sahat-sahat ni solu ma inna amang boru, sahat dirondang ni bulan tula,\nNungnga sahat tuhami pinggan panungkunan,\nasa leleng mahita mangolu , jala sahat ma hita tu nasaur matua.\nAndoraan so hupaulak hami on tu amang boru, jumolo ma hubuat hami nadihami, (laos dibuat ma sian ringgit I biasana 3 lembar dipasahat ma tu hasomalanna.)\nRPB: Amang boru ;\n“ Dolok pangururan inna hatubuan ni si marharhalosi,\nNungnga hujalo hami pinggan panungkunan,\npaulahon nami ma aon gabe pinggan pangalusi.\nRPA: Gabe ma jala horas rajanami, nga sahat be tuhami pinggan pangalusi ,\nRPB: Nuaeng pe amang boru tauduti ma pangkataionta; “ Mauliate ma di Tuhanta, mauliate ma nang di hita saluhutna, dibagasan hahipason do hamu amang boru/namboru , rap dohot uduran muna, Rohamu sian huta muna marhire-hire ombun, maronding-onding dolok mandapothon hami tu…………mamboan sipanganon natabo. Nungnga butong hami mangan indahan las , sagak marlompan juhut, dohot minim aek sitio-tio,\nGodang inna sibutong-butong,otik si pir ni tondi,\nPamurnas mai tu daging, saudara mai tubohi,\nSipaulak hosa loja, sipaneang holo-holi,\nDiape natasangkapi sai manumpak ma Debata mula jadi,\nAsa borta namarhalto ma inna, naniagatan titonga-tonga ni robean,\nHoras ma hami angka namanganthon ,\nmartamaba ma dihamu singkat ni namangalean\nRaja do inna urat ni uhum, indahan do urat ni hosa,\nSise do mula ni uhum , asa sungkun do mula ni hata\nAsa namanungkun ma hami amang boru disintuhu ni indahan masak, naung ta hasagathon i.\nDiama nangkatna, dia ma unokna,\nDia ma amang boru hatana, jala dia ma nidikna ?\nNote:- Marhire-hire ombun, maronding-onding dolok lapatanna pardalanan nasian huta nadao\nBorta namarhalto= Dumenggan do dohonon sian bagot na marhalto\nRPA: Gabe ma jala horas rajanami, andorang so hualusi hami sungkun-sungkun ni rajai, jumolo ma hupasahat hami huhuasi ni sipanganoni. Molo tung songoni pe rajanami naboi tarpasahat hami, pasangaphon hamu hula-hula nami , tung las ma rohamuna rajanami, sai manumpak ma topndimuna marhite-hite tangiang muna, ditambai Tuhanta ma dihami passamotan dohot hinadongan, asa sai adong bahenon nami laho pasangaphon hamu hula-hula nami,\n“dinamanungkun ma rajai disintuhu ni indahan masak;, ‘Panggabean parhorasan do nidokna rajanami,!’\nRPB: gabe ma jala horas amang boru, “mansai las roha nami di barita panggabean parhorasan nabinoan muna tu hutanami on, Nang ditangiang nami pe antong tu amanta Debata, sai ditambai ma dihamu hahipason, dohot las ni roha, suang songoni, nang sinadongan asa lam marsangap hami, hula-hula muna jala martua hamu nang boru nami. Alai amang boru mardangka do bulung sihupi, margota bulung ni demban\nMarangkup do nauli, mardongan do nadenggan,\nMarangkup do inna songon na hundul, mardongan songon na mardalan, siangkup ni panggabean parhorasan nahinatahon muna ido amang boru nahupatangkkas hami,\nAsa tangkas ma inna purba, tangkas nidok ni angkola,\nAsa tangkas hamu maduma,jala tangkas nang mamora , ia sungkun sungkun nami hula- hula muna tung tangkas ma amang boru paboa !!\nRPA: Gabe ma jala horas rajanami,! “Marangkup do tutu nauli mardongan do nadenggan, masiangkup ma tutu songan na hundul, masidongan songin na mardalan.\nAsa tangkas ma inna Purba, tangkas ma nang angkola,\nAsa tangkas tutu hami maduma, sungkun ni hula-hula pinatangkas ma pinaboa,\nRaja nami raja bolon;,\n“ Diangka bulan bulan na salpu, borhat do anak nami mardalani tu huta ni datulang, tu huta… ….huta ni rajai. Dinasopanagaman pajumpang ibana dohot boru ni rajai,,,. Marnida hinauli ni rupa dohot uli ni pangalaho ni boru nirajai, laos did ok hatana tu boru ni rajai,,…..\nlas dialusi boru nirajai Huhut dihatahon,,\nUe silaklak ni antajau, sirege-rege ni ampang,\nUe si anak ni amangboru, ibebere ni damang,\nNasampang di au, aduadungku magodang,\nMolo saut ho diau, hita natau ripe sonang,\nAsal ma olo amang boru mambaen ulaon di pogu ni alaman, diantaran na bidang\nSongonima alus ni boru ni rajai, paboa naung marpangoli, Tangkas mav naung udur hita sian bagas Joro ni Tuhanta, patupa pamasu-masuon pardongan saripeon ni anak dohot boru ni hula-hulai, marhite-hite naposona, Asa onpe rajanami;, sai rongkapna gabe ma boru ni rajai, rongkap matua. Sipalas rohani hami boru muna suang songoni humuna hula-hula. Hombar tu pangidoan ni rajai, laos ditingkion ma hami pasahathon sinamot, somba ni uhum somba ni adat, dipogu ni alaman ditongani si mangajana, ima sitangkas ni panggabean, sitangkas ni parhorasani rajanami.\nRPB: Gabe ma jala horas amang boru,,,!\n“nungnga tangkas las rohanami, songon pangidoan munaido nang pangidoan nami, sai rongkapna gabe ma tutu rongkapna matua, sipalas roha ni amang boru suangoni hami Hula-hula, nuaeng pe diantaran na bidang on, ditonga ni simangajana, rohamu pasahathon sinamot nagok\nPat ni Gaja do inna tu pat ni hora,\nTanda ma hamu anak ni raja , pahompu ni namora\nNungnga pitu lili nami, pawaluhon jugian nami,\nNungnga uli nipinami, ai godang sinamot jaloon nami,\nRPA: Gabe ma jala horas rajanami,,! “adat dohot uhum do nanidok ni rajai, tung sangap do hamu rajai dihami boru muna, nasa tuk ni gogo nami bahenon nami do pasangaphon rajai. Ai tangkas do hubotohami rajai,\nDang duhut-duhut ni dulang, alai duhut-duhut ni tolong,\nHula hula nami ,,,,,,(maraga) naso pala gulut di uang, alai gulut di holong.\nJadi nasatolap gogo nami rajanami, patupaon nami do laho pasangaphon hula-hulai.\nRPB: Gabe ma jala horas Amang boru,,\nSar do inna barita , pur do alu-alu, dibarita hagabeon ni hamu amang boru, sian najolo sahat rodi nuaeng,” Barita ni lampedeng mardangkahon si bulung bira, barita ni hamoraon ni amang boru tarbarita rodi dia, suang songonido nang hami raja ni hula-hula,………..\nParjaha-jaha di bibir do hami, parpustaha di tolonan,\nNamalo maminta singir, ni tondi namasipaoloan, asa nuaneng pe amang boru ai nungnga marsipaoloan tondi ni boru nami, dohot anak muna , asa tangkas ma pasahat hamu amang boru; - Horbo sabara\n-Hoda hundulan ni amanta raja,\n-Mas saparangguan, suang songoni ringgit sitio suara,\nBotima Amang boru,\nRPA: Gabe majala horas rajanami,\n“Molo didok rajai, molo didok rajai taringot barita hamoraon nami angka najoloi, dang huparsoada hami rajanami, suang songoni do angka barita ni datulang naburju marboru tarbarita do rodidia,\nBarita ni bulung singkoru,mardangka sibulung bira,\nbatita diburju ni tatulang marboru, tarbarita do sahat rodi dia,\nlas on do nahupangaasahon hami,rajanami umbahen na huberanihon hami ro marsomba tu rajaai,. hombar tu pangidoan ni rajai …………(Margana),tangkas doi psauton nami alai molo siat pangidoan nami jala tumbuk tupangidoan ni rajai, ima Horbo,lombu,hoda dohot mas, Hurupiahon hami ma rajanami,jala molo siat pangidoan nami sahali mangkatahon ma hami jala sahali manambahon.\nRPB: Gabe jala horas amang boru,\nTaringot dipangidoan muna amang boru, pasahaton muna tuhami sinamont dohot ringgit sitio suara, jala sahali mangkatahon jala sahali manambahon, andoran so hugabehon hami amang boru , pangido hamu jolo panuturion sian dongan parhundul nami hula-hula muna. dohot gogo sian hamu namarhahamaranggi nang dohot noru/bere muna.\nRPA: Gabe ma jala horas rajanami,\n“Onpe dihita namarhaha maranggi dohot boru, tarlumobi ma hamu raja ni hul-hula nami, Nungnga hutariashon hami Tu hulahula nami Raja ……….., sahali mangkatahon jala sahali manambahon sinamot nanaeng pasahaton tu nasida, alani pinagido majo gogo tuhamu boru nami, las dipangido muse gogo tu namarhaha maranggi, jala dipangido ma muse panuturion tu hula-hulana. ..(dung singkop sude) dihatahon ma:\n“Raja nami Raja……………,\nNungnga sisada urdot hami, sisada tortoran,\njala nungnga sisada unduk hami, jala sisada pandohan\nasa pege sangkarimpang, tu assimun sada holbung\nmangangkat rap tu ginjang, tu toru rap manimbung,\nPasahaton nami ma tu rajai sinamot sahali mangkatahon, las sahali manambahon.\n“Nuaeng pe dihita namarhaha maranggi, boru nang dohot bere.! raja naginokkon tarlumobi raja ni hula-hula nami, dipangidoan ni borutta naung sisada urdot sisada tortoran, naung sisada undukl jala sisada pandohan nasida , alani dipangido hami majolo alus sian hamu boru nami, dipasahat ma muse tu namarhaha maranggi, laos dipangido ma panuturion sian hula-hula. Didompakkon tu adopan ni hula-hula ;” Rajanami raja bolon, tangkas songon na tinangi muna, pangkataion nami dohot raja ni boru nami, alai ditingkion pangidoan nami ma panuturion sian hamuna,\nMolo manatap inna sian tuktuk, tarida ma tano palopo,\njumolo hami marsantabi tuhamuna hula-hula rajani nabisuk, jal rajani namalo,\naut tung adong pangkataion nami namarjolo hupudi, songo labe-labe ni nahurang molotung humurang hami dihata, sotung unang mangkurangi diangka pangalaho, hita angka anak ni raja jala pinompar ni namalo, asa tuturi hamu hami, rajanami diangka pangkataion nami, Botima rajanami,\nLaos dipasahat ma Mic dohot panduan tu hula-hula jala dung simpul panuturion sian hula-hula, las diuduti ma muse hatana;”\nNuaeng pe amang boru nungnga hujalo hami panuturion sian hula-hula nami, dohot boru nami taringot tu pangidoan muna amang boru sisahali manambahon nuaeng pe hu gabehon hami mai, hatahon amang boru ma!...\nRPA: Gabe majala horas Rajanami;\nMauliate malambok pusu ma hupasahat hami tuhamu saluhut uduran ni hula-hula nami, Jadi nuaeng pe rajanami pasahaton nami ma, sinamot tu rajai Godangna …….100.000.000 (saratus juta). Hamu hasuhuton nami borhat ma hita pasahathon sinamot tu hula-hulanta jala andorang so dipasahat tu suhut parboru jumolo ma tu parsinabul asa dietong\nSongoni mangihut muse ma tu angka suhi ni ampang na opat Dijouhon ma manurut urutanna sesui tu daftar panduan adapt. songon cotoh:\n- Paramang tuaon\n- paramang udaon\n- upa pariban\nDung masuk tu suhi ni ampang na 4 Simalohon, Alana simalohohon I tabodoi, jala godang sipata angka naposo dope nasida ( dang boi dope manjalo adat.\nDung sai sue dipasahat masuk ma tu ulaon na mangulosi\n(sesuai Buku panduan )\nPosted by B.A. Pakpahan at Monday, October 03, 2011\nKami sangat menghargai komentar yang sifatnya membangun.\nPanduan Pangkataion Raja Parhata Ulaon adat Batak ...


Jamita Evangelium Minggu Epiphanias, 6 Januari 2019" MANGOLU DI BAGASAN LOMO NI ROHA NANG SANGKAP NI DEBATA" (Jakobus 4: 13-17) Pelita Batak Online\nJumat, 04 Januari 2019 14:39:00\nDi hita halak Kristen Batak, di ujung taon Romawi na buruk dohot di bona ni taon Romawi na imbaru, sai marpungu do ganup keluarga besar laho martangiang, masisesaan dosa na diula di taon na buruk, masipodaan dohot masipaboan sangkap tu jolo, huhut manangiangkonsa. Mangihuthon pengalaman empiris, hira tung margogo do tangiang ni angka na porsea i tu ngolu nasida di bona ni taon na imbaru i. Siala ni i do umbahen na sai tahasiholi patupahon i.\nSadarion, apala onom ari di bona ni taon 2019, uju ganup hita manangkapi angka rencana ni ngolu nang angka usahanta di taon 2019 on, dipangkulingi Debata hita marhite hataNa asa di na manangkapi dohot manangiangkon angka sangkap na ulinta i, unang tapadao alai tapahombar ma dirinta nang sangkapta sian sangkap ni Debata na uli tu hajolmaon dohot tu nasa na adong. Gariada dipangido tu hita asa mangolu jala mangula hita di bagasan sangkap ni Debata na uli tu hajolmaon nang isi ni portibi on. Tarbahen hita do i, ala - songon nidok ni hataNa di Filippi 2: 13,- "Ai diula Debata do di bagasan hamu giot ni roha nang ulaon saut, mangihuthon lomo ni rohaNa."\nMangula do Debata di bagasan jala marhite ngolunta patupahon sangkapNa. Ai marhite na songon i do boi hita rap dohot apostel Paulus (Rom 14: 7-8) mangauhon impola ni hadirionta naung tinobusNa mansai arga i, "Ai ganup hita ndang mangolu di dirinta, jala laos ganup hita ndang mate di dirinta. Ai ia mangolu pe hita mangolu di Tuhan i do, jala mate hita mate di Tuhan i do. Asa mangolu manang mate pe hita, tong do di Tuhan i hita." Songon i hita mamereng dirinta ala nang panodoionna tu hita halak Kristen Batak gabe AnakNa saurdot tu na hinalomohonNa do (Epesus 1: 5), atik pe pardosa hian do hita, na so parjambar hian gabe parjambar di Kristus, na dao hian gabe jonok tu ibana pinajonok ni mudarNa i (Epesus 2: 11-15, 19), asa marulaon na denggan hita (Epesus 2: 10). I ma imbar ni ngolu ni na naung pinarpunahon ni Kristus Jesus sian na so pinarpunahonNa. Ingkon sai tapahombar do ngolu, sangkap nang ulaonta tu lomo dohot sangkap ni Debata.\nIa hataNa i dienet sian surat Jakobus, i ma surat na marisihon marragam poda tu angka na porsea di sandok portibion sian bona ni hatutubu ni Hakristenon sahat tu nuaeng nang tu joloan on. Martua do angka na porsea na manangihon, mangantusi dohot mangulahon angka poda i. Impola ni angka poda i mangondolhon sada hamubaon pangantusion dohot pambahenan partondion ni angka na porsea, ndang be sarombang dohot pamingkirion ni partingkianta (Rom 12:2). Sada perobahan paradigma (Inggris: paradigm change), sada hamubaon pangantusion dohot pambahenan partondion do niondolhonna.\nAdong onom hamubaon pangantusion dohot pambahenan partondion niondolhon ni hat ani Debata di surat Jakobus i. Sada sian na onom i do na di Jakobus 4: 13-17 i. Masirainrainan do onomsa. Denggan do molo taida jo dia na lima i. Dung i tapangke ma gumodang tingki tu na paonomhon i na mansai ampit di minggu Epiphanias on, i ma minggu panandaion di hadirion dohot lomo ni roha ni Debata Sitolusada i di pardalanan ni ngolunta marsadasada dohot marsasahuria di portibion, di abad pa-21-hon on.\nNaparjolo, somalna sai tapasiding do hadadabunta tu bagasan pangunjunan. Alai hatani Debata mangajarhon martua do halak na manaon di pangunjunan. I do hataNa, atik pe ndang Debata na mangunjuni hita, alai pangoloion to elaela jala sangkap-sangkap ni roha do na mambahen madabu hita tu pangunjunan (1: 12-14). I do hataNa atik pe sialoon do sibolis, jala sipajonohon do diri tu Debata (4: 7-8). Nda sada paradigm change i, hataNa na mandok na martua do na manaon di pangunjunan?\nNapaduahon, maralo tu hasomalan ni jolma na marnida donganna jolma marguru tu kondisi dohot status sosial ni sasahalak - isara molo antar mora ibana dumenggan do panabian tusi sian panabian tu na pogos - ia pangajarion ni Debata di surat Jakobus mandok na so jadi hita marnida bohi maradophon donganta jolma (2:1, 2-10). Nda sada paradigm change non i di hita nuaeng di Indonesia on na lam segregasionalis, marnida jolma tu latarbelakang ni sasahalak, na naung sanga tatinggalhon, naung mangondolhon hinauli ni bhinneka tunggal ika, songn i parheheha pola lam togu marhembang diskriminasi politis di 9 propinsi, songon na nidapot ni peneliti LIPI: "Molo ndang saugamo dohot hita ndang sipilliton nasada an."\nNapatoluhon, somalna mansai lomo do roha ni jolma manghatai jala tarrimas siala ni bahat sibonsiri, termasuk ala ni stress binahen ni tuntutan ni ngolu. Bahat do mara na ro tu angka na so mangarajai dilana. Maralo tusi hatani Debata mandok dumenggan do di ngoluon angka na girgir manangihon, bangkol manghatai dohot bangkol tarrimas (1: 19, patudos Parjamita 7: 9). Domu tusi do hata bisuk manjagahon dilanta on: Dirante ma dilana (1: 26).\nDi partingkian digital nuaeng, ndang holan semboyan na mangihut on na dipangke paingothon angka na so boi mangorom pamanganna, "Pamanganmu do babiatmu," alai dohot do semboyan on tu angka na so mangorom jarijarina di partingkian digital na digohi barita hoax, "Jarijarim do babiatmu", ai boi do gabe tu hurungan dongan molo mangalanggar UU Teknologi Informasi.\nPaopathon, tu angka na porsea na humurang patupa pambahenan na denggan di ngolu, diondolhon hata ni Debata do taringot tu hinaringkot ni haporseaon na marpangulaon (2: 17). Siala ni i do diajarhon dua na mangihut on taringot tu ngolu na marhadaulaton. "Ia hadaulaton na ias jala na so marlindang di roha ni Debata i ma mandulo angka na so marama na so marina nang na mabalu di haporsuhonnasida" huhut "mangaramoti diri maralohon portibion" (1: 27). Pinsang-pinsang do i tu angka ruas ni huria protestan na so manggohi ngoluna dohot ulaon na denggan dalanna mandok mauliate tu Debata na patigor ibana marhite basabasa haporseaon di silang ni Jesus Kristus na manobus angka dosanta.\nNapalimahon, tu angka na ganggu martangiang diajarhon do na molo martangiang sasahalak ingkon di bagasan haporseaon do (1:6), ai margogo situtu do tangiang ni partigor (5:16). Pinsangpinsang do i tu angka na so togu be haporseaonna di gogo ni tangiang dohot di tangiang pinargogoihon ni Tondi i.\nUdut ni na palimahon i do hataNa di Yak 4: 13-17 i. Mansai ampit do hataNa i tu hita nuaeng na lam marnida hagogoon ni hajolmaon di Era Revolusi Industri Napaopathon. Di partingkianta nuaeng nunga gabe hasintongan hata bisuk na mandok hinaringkot ni perencanaan jauh-jauh hari. Digoari angka na so marbisuk do haotoon molo mangula marnida di lapik. Ndang adong pangaradeion. Ndang adong perencanaan na denggan. Ndang jadi ndang adong sada perencanaan na denggan taringot tu aha sidungdungon, dia sipatupaon mandungdung sidungdungon i, jala songon dia ma dalan (Jaha: strategi) mandungdungsa. Angka dalan manang strategi na ampit pe nunga ingkon sipastihonon, atik pe ingkon adong do haradeon paampithon strategy na imbarui tu kondisi na imbaru na tubu di pardalanan ni tingki.\nNa tangkas hata bisuk on do dihaporseai jala dipatupa hita jolma nuaeng on: "Molo denggan diparade ho saluhut laho mandungdung sidungdungonmi, ba nunga boi botoonmu hasil na denggan." Lobi sian i dope tahe, di tingkinta nuaeng nunga lam margurasa pandapot na mandok songon on: "Tarbahen jolma i sandiri do mandungdung sidungdungonna, mangadopi siadopanna, mangatasi angka hamaolon di ngolu ni jolma i marhite hinatimbo ni angka parbinotoan na marragam i, so pola ingkon manungkun manang na dihalomohon Debata i manang ndang, so pola ingkon mangido pangurupion manang lam ma marsigantung tu huaso di duru ni diri ni jolma i, i ma huaso pangurupion ni Debata. Ndang taharingkothon be campur tangan ni Debata, atik pe adong do Debata. Hajagoon ni jolma boi mangatur.\nDi partingkian ni panurat surat Jakobus nunga tubu tong pamingkirion na songon i. I do na andar di Jakobus 4: 13: "Sadari on manang marsogot laho ma hami tu huta adui, asa disi hami sataon martigatiga jala mangomoomo." Jolma i manangkapi aha siulaonna, dia sidungdungonna, jala songon dia manghalashon naung nidungdungna i. Ndang adong disi huaso nang pangurupion ni Debata. Laos ndang ringkot paampiton sidungdungon i tu sangkap ni Debata di hajolmaon. Ganup ma manangkapi saurdot tu sangkap manang sintasintana sandiri. I ma pamingkirion nialo ni hata ni Debata. Dipauba ma pamingkirion si songon i tu pamingkirion dohot parange haporseaon na sintong, na imbaru, i ma na tarsurat di ayat 15:\n"Singkat ni i ma nian dohononmuna: 'Molo na lomo roha ni Tuhan i, mangolu ma hami, jala bahenonnami ma on dohot an" (4: 15).\nAdong dua na hinangkam ni nayat 15 on.\nNaparjolo, mandok na ganup manangkapi sada siulaon, ganup mamingkiri dalan na ampit mandungdungsa (Indonesia: strategi), dohot ganup manangkapi dia sidungdungon, laos ganup mamingkirhon songon dia manghalashon naung tartundung sidungdungon i, ingkon parjolo situtu do pastihononta na saurdot do angka i tu lomo ni roha ni Tuhan i. Ndang jadi lomolomonta manangkapi siulaon ni ngolu ni angka anak ni Tuhan i. Ndang be sangkapsangkapta sandiri sipatupaonta. Ingkon sangkap ni Debata do. I do imbarta sian sangkap ni na so sioloi Debata Sitolusada naung manobus hita i.\nMolo saurdot tu lomo ni roha ni Debata, dipatupa ma i sadenggandengganna. Molo nunga saurdot i tu lomo ni roha ni Debata ndang jadi ganggu be rohanta mangulahon i dohot mandungdung i. Unang alang rohanta mangulahon i.\nMarhitehite goar ni Tuhan Jesus ma nasa na taula, di hata nang pambahenan, sian nasa roha songon na tu Tuhan i, ndang songon na tu jolma (Kolosse 3: 17, 23). Unang ala ndang marsitutu hita mangulahonsa sadenggandengganna gabe Debata tasalahon uju ndang saut tardungdung sidungdungon i. Jala molo nunga tardungdung sidungdungon i, unang ganggu rohanta manghalashon i. Dalan mananda lomo ni roha ni Debata na uli dohot na sun denggan di ganup partingkian dohot inganan i ma marhite na manguba dohot paimbaruhon pingkiranta (Rom12:2). Ndang otomatis i masa. Mansai ringkot do manangiangkonsa asa digohi pantas ni roha hita mananda lomo ni roha ni Debata, ai ihut tusi do tarbahen hita marparangehon na tama di Tuhan i, marparbuehon nasa ulaon na denggan (Ida Kolosse 1: 9-10).\nMansai ringkot do hita halak Kristen Batak di taon 2019 on, di na mamonai sude na tasangkapi di ngolunta di ariari na ro manungkunhon sungkunsungkun on: Nunga saurdot on tu lomo ni roha ni Debata, jala nunga taida di mata ni partondionta na dihalomohon Debata do na tasangkapi on? Dison do mansai porlu ngolu partangianganta, ngolu meditasinta i. Molo ndang dope, ba unang tapatupa i. Talului ma na saurdot tu lomo ni rohaNa. Alai molo nunga saurdot be tu lomoNa, ba tapangido ma gogo sian Ibana patupahon i.\nTapangido ma pandonganionNa. Tapangido ma bisuk sian Ibana. Tapangido ma pangurupionNa. Sai na lehononna do i molo tapangido di bagasan haporseaon.\nMansai ringkot do on ndang holan di angka sundut na omposo na manontuhon dia ma siparsiajaranna dung tamat SMP, SMA di bulan 4 na ro, dung sidung Kuliah, manang uju mangalului karejo na parjolo manang karejo na paduahon manang patoluhon manang paopathon, alai mansai ringkot do i nang di angka sundut na tumua, angka pegawai nang uluan, angka sijalo ulaon nang silehon ulaon, angka partani, partigatiga, pardengke, parpinahan, pengusaha, pamarenta, sijaga keamanan ni rakyat, sipatupa dohot sipanjongjong uhum, na mangula di negara dohot di swasta, na mangula di duru ni jabu dohot di bagasan jabu. Sude ma tahe.\nNapaduahon, di na manangkapi siulaonta di bagasan taon on dohot di pardalanan ni ngolunta, taingot ma na sai rade do Tuhanta pardenggan basa i jouonta parsidohot manumpahi dohot pasauthon na tasangkapi i.\nSongon hata ni Buku Endenta No 66:1 i, "Debata Baen Donganmi, laho mangula ulaonmu, baen Ibana haposanmu, sai paserep rohami. Debata baen donganmi, Debata baen donganmi." Unang baliksa, tapangasahon hagogoonta, hapistaranta. Ai ia hita jolma on, tung beha pe timbo ni hapistaranta, sai adong do angka na boi dohonon di duru ni hatauonta. Jala di bagasan hatauonta i sai adong do nang disi hagaleonta. Mansai ringkot do hita manjou, mangaloas Debatanta Sitolusada i mandongani hita. Lam timbo parbinotoanta dohot hatauon hajolmaonta, lam timbo do pangunjunan na ro tu hita ndang manjou Debata di ngolunta. Siala ni i, andorang so mamonai, di na mamonai dohot di na patupa jala dung mangujungi ulaon mangulahon ulaonta i tongtong ma tapangido jala taelekhon marhite tangiangta pandonganionNa pasauthon sude (Epesus 6: 18).\nNa dua na di ginjang i ma hamubaon pangantusion partondion nang parange di hita di minggu Epiphanias on, i ma pangantusion na meret sian na mandok boi do lomolomonta angka na porsea i manangkapi na tasangkapi tu pangantusion dohot pamabahenan na mandok na ingkon tasulingkiti do di ulaonta nang di sidungdungonta manang na naung dihalomohon Debata, manang naung saurdot dohot lomo ni roha ni Debata angka sangkap ni ngolunta i. Angka sangkapta tu dirinta dohot angka sangkapta tu donganta jolma ingkon do jolo tasungkunhon sungkunsungkun on: Nunga dihalomohon Debata i manang ndang? Nunga saurdot i tu lomoNa manang ndang dope? Lomo ni roha ni Debata do suhatsuhatta. Laos tatulak ma pangantusion na mandok na tarbahen hita do mandungdung sadenggandengganna na taparsinta dohot na tasangkapi i di ngoluon mangasahon hapistaran dohot hatauon hajolmaonta. Baliksa sai tajou ma Debata tu ulaon nang sidungdungonta i asa Ibana na dohot patauhon hita mandungdungsa.\nI ma na denggan. Molo ndang taula na denggan na taboto i di ngolunta, hata ni Tuhanta mandok mardosa do manang ise na umboto na denggan alai ndang mangulahonsa (Jakobus 4: 17).\nDipasupasu Tuhanta ma hita ganup manangkapi ganup sintasinta saurdot tu lomo ni roha ni Tuhanta, jala tajou ma Ibana tongtong patauhon hita mandungdung angka sangkapta na saurdot tu lomo ni rohaNa tu dirinta nang tu hajolmaon. Amen.


Torsa Na Jempek: SANGGE-SANGGE on Eda? - PALAMBOKPUSUPUSU\nHome » TORSA » Torsa Na Jempek: SANGGE-SANGGE on Eda?\n10 October 2017 TORSA Edit\nSangge-sangge on Eda !!.\nIse na so mananda Nai Pardomuan molo di Pasar Pagi Parluasan Siantar, holan didok pe parsanggesangge nunga sude mananda i. Tung ise pe disungkun disi, parbessa, tukang sorong, pareman, supir motor dohot partigatiga lampet pe disungkun ingkon mananda Parsanggesangge.\nMamungka marrumatangga nunga martigatiga ibana di Parluasan. Mulana martigatiga lasiak do nian ibana, alai i ma huroha laos songon dai ni lasiak nasiak i do diae ibana na martigatiga lasiak i. Sipata do dihabangkon hatop tu ginjang argana alai olo tompu madabu tu toru, so sundat muse nauraan moru boratna ala ura melos, sude i mambahen harugian ma ujungna.\nDipahosing nasida martigatiga pege, alai tong so marhasoan mangalo toke pege si godang hepeng sian Saribu Dolok dohot sian Kabanjahe na olo sipata paturunhon arga ni pegena asalma gojap donganna. Ujungna parmodal saotik songon Nai Pardomuan monjapma i ala so boi maralo arga ni tigatigana.\nLaho ma martungkangtungkang Amani Pardomuan dang martigatiga be nasida, “bangkrut ” ninna jolma i manghata nasida. Marsiala na olo marsidabuhon arga asa sega alona, angka “parmodal tipis” gabe gadap ma so margellok.\nDung so martigatiga be nasida holan na monggop di jabu ma Nai Pardomuan. Alai dipungka ibana ma manuan sanggesangge di tano parjabuan ni jolma di hambirang jabu nasida i. Nda dohonon antar bolak dope tano na marisuang so dihahua di huta nasida Rambung Merah.\nGanup ari sai dipabolak ibana do manuan sanggesangge di humliang jabu nasida i dung dipaidohon tu angka partano na tarulang disi. Sipata olo do mengkel suping Amani Pardomuan molo diida ibana bolak ni parsanggesanggean ni ni olina i. Alai dapot do dilapati ibana i, ala sian na marbaju pe Nai Pardomuan muba do padotna mangula, alani do asa tubu holongna tu parsonduk bolonna i.\n“Holan uapna i laho padao rogit pararon do sanggeangge on” ninna Nai Pardomuan tu jolma i molo disungkun tu aha suanonna songon i bolakna sanggesangge.\nDang sumurut antong Nai Pardomuan, porsea do ibana mansai ringkot do sanggesangge. Padao rongit, asa dao ulok sian jabu ala nunga ias humaliang, jala langku do muse haduan i gadison tu angka parlapo makan dohot parkatering, ninna rohana.\nOnom bulan dung disuan ibana sanggesanggena i nunga boi antong buaton, dang hinata napu ni tano Simalungun so pola i napuon.\nDihunti ibana sanggeanggena i tu pasar pagi Parluasan tibu manogotna i. Amani Pardomuan ma marorot si Pardomuan paima so mulak inantana i, ai sanga do antong jolo mulak sian pasar pagi asa borhat ibana martungkang.\nHape ndang songon hinirim ni rohana ura langku sanggesangge binaoanna i, ala godang hape martigatiga sanggesangge. Alai ndang sumurut Nai Pardomuan, maringkon do rohana langku sanggesangge sinuanna i. Asa ganup adong na mamolus sian jolo partigatigaanna i dang marnaloja manang maila manggorai na mamolus i.\n“Sanggesangge, sanggesangge on Eda” sai i ma dohononna, manang “Sanggesangge, sanggesangge Inang, bagakbagak jala angur ura do argana, di hamu Eda?”\nMarlaba do loja ni Nai Pardomuan, ganup ari suda do sanggesangge binoanna i. Lam tamba ari tamba bulan lam toropma mananda ibana dohot manuhor sanggesangge sian ibana. Dang hinata, molo taringot di arga so adong tolap mangalo ura ni sanggesanggena ala sinuanna sandiri do antong. Ndang songon partigatiga na asing na manuhor sian halak muse do asa adong gadisonna.\nAlai na mambahen sai ingot jolma i tu Nai Pardomuan na so olo mansadi i do ibana sai manise angka na mamolus sian jolo partigatigaanna huhut mandok:\n“Sanggesangge, sanggesangge on Eda. Sanggesangge on Inang, ura do”\nI ma mulana gabe targoar ibana Parsanggesangge. Angka parlapo makkan, parkatering, partigatiga di jabu, manang partigatiga Pajak Horas sian ibananama manuhor sanggesangge. Sipata songon na so taradopi ibana be angka godang ni pangidoan sanggesangge sian angka panuhor. Ai dohot do nang sian Porsea, Balige, Kisaran, Tanjungbalai nang sian Pakanbaru Riau mangido sanggesangge sian ibana.\nDang holan sanggesangge sinuanna i be diboan ibana ala so taralosa be pangidoan ni panuhor. Olo ma ibana rap Amani Pardomuan marbessa barang arianna i mandiori sanggesangge tu hutahuta humaliang. Amani Pardomuan pe ndang martungkang be asa adong mangangkupi niolina i. Gariada angka hombar jabuna pe nunga sude manuan sanggesangge di alamanna be manang di tano na tarulang humaliang huta nasida i. Tu Nai Pardomuan ma nasida manulak i molo dung boi gadison.\nTaon marganti taon, si Pardomuan pe nunga adong tolu tinodohonna, sada baoa dua borua. Parngoluon nasida pe tahe nunga andul dao dumenggan, ia haru jabunasida so inama bagakna jala bolakna na saladang???. Domu muse nunga manuhor motor pikkap nasida asa adong manarui barang nasida. Singkola ni anakna i pe sude denggan do, jala ture muse pangalahona.\nTarbarita ma tahe molo Parsanggesangge, ndang holan di pasar pagi Parluasan. Sangap ma nang goarna ala nunga tubu ngoluna nuaeng on. Haidahan do i molo laho Nai Pardomuan tu ulaon pesta manang mardalani, ueeee hamuna horunghorung masna i sabalga ni sanggesange i ma alit di rungkungna. Golang masna pe dohot tintinna tung balga ma sabalga ni bona ni sanggesangge ndang songon tipis ni bulung ni sanggesangge inon maradu songon na dokdohan idaon.\nSongon i do tingki laho mangoli si Pardomuan, ala boru ni dongan na hansit do na naeng parumaenna i, tung jamot do dibahen Nai Pardomuan. Ala nunga marsihaholongan anakna tu na naeng parumaenna, mansai las do rohanasida, muse burju, lambok na naeng parumaenna i nang natorasna atik pe ndang namora.\nDiparade Nai Pardomuan do Mas horunghorung, sibong, tintin dohot golang mas na balga, sabalga ni bona ni sanggesangge i dilehon tu parumaenna.\n“Ndang olo ahu ho mamahe mas molo holan satipis ni bulung ni sanggesangge. Alai ingkon balga do molo boi lobi sian balga ni bona ni sanggesangge tuhoronku di ho. Ai so tu ise be i muse tongnama laho di hamu nadua i” ninna Nai Pardomuan huhut manghaol gomos dohot mangumba na naeng parumaenna i. (Medan, 101017)


Pdt.Herwin Harianja, S.Th: Ulahon Ma Haluaonmi\nUlahon Ma Haluaonmi\nTurpuk: 2 Musa 7: 14-25 (Ep. Job 38: 25-33)\nNdang adong na marhagogoon mangambati sangkap ni Debata laho paluahon bangsoNa. Disangkapi laho paruarhon Israel sian tangan ni Firaun asa gabe bangso na marsomba/ beribadah nasida. Nangpe naung tardok na gogo Firaun di tingkina, alai tung so tuk do i mangambati sangkap ni Debata laho paluahon bangsoNa. Ndang marnangon huaso ni Firaun mangambati sangkap ni Debata.\nDitonahon Debata do tu si Musa laho patupahon tanda sian Debata. Di turpuktaon aek gabe mudar. Dalan ni Debata do i papatarhon paboa Ibana do Jahowa na sun marhagogoon. Jala na marsangkap ma ibana paluahon bangsoNa sian tangan ni Firaun na menindas, manggosagosa dohot marlomolomo tu nasida. Tapaihutihut ma di bagasan turpuk jamitantaon, songon dia do Debata paluahon bangsoNa i.\nII. HATORANGAN – PANGABAHAN\nDebata martontang dohot Firaun paluahon bangsoNa\nDisangkapi Debata naeng mamboan haruar bangso Israel sian parhatobanan Misir. Ndada holan mamboan boti sintuhu ni ulaon ni Debata tu nasida, alai na umbagas sian i dope, di ayat 16 didok; “Loas bangsongKu laho, asa disomba Ahu di halongonan”. Na marlapatan do i memerdekahon Israel sian parhatobanon. Merdeka/bebas ndada na marlapatan gabe bebas tanpa kendali mangulahon manang aha, manang gabe nasida tuan di nasida, alai kemerdekaan di pengabdian tu Debata. Ojahan, unok dohot tujuan ni kemerdekaan ni bangso i, ima; pelayanan atau pengabdian, atau ibadat kepada Tuhan. Di keadaan na merdeka i, Israel gabe naposo/ hamba ni Debata (3 Musa 25:42, 55).\nBangso Israel nampuna ni Debata na sah, alai na pinarlomolohon ni Firaun; di gosagosa jala diparhatoban. Paluahon bangso i sian si Firaun na marlapatan do i mengembalikan keadaan hukum yang telah diinjakinjak Firaun sekian lama.\nMartongtang (berkonfrontasi) Debata dohot Firaun laho patulushon sangkapNa paluahon Israel. Di partongtangan i dipatuduhon Firaun do tangkang ni rohana. Di bukku 2 Musaon dihatindangkon 20 hali pandohan martangkang ni roha si Firaun. Dipatupa Debata uhum (tulah), aek gabe mudar laho patandahon “hagogoon ni Jahowa” na mangido tu Firaun asa paloashon Israel haruar sian gomgomanna.\nSada na torang tabereng di partongtangan i; na parjolo, huaso ni Debata maralohon huaso na adong di portibion. Di ujungna gabe sada credo/ pengakuan do i di Israel paboa marhite tangan na gogo Israel dipalua sian parhatobanan Misir. Napaduahon, Debata sipangantoi di kemerdekaan ni bangsoNa sian tangan ni na manggosagosa hak dohot kebebasanna.\nAngka dongan na pinarhamaol ni Debata, martontang do Debata maralohon dosa dohot hamatean di bagasan Jesus Kristus laho memerdekahon manang paluahon hita sian i. Di pihak ni Debata do hamonangan di partongtangan i. Asa angka na porsea tu Jesus Kristus nungnga be merdeka manang malua sian huasona. Sibasabasa do i di hita sian Debata. Sipahusorhusoronta di ngolunta songon dia do hita mengisi kemerdekaan manang haluaon i. Sada na pasti kebebasan na berkepatuhan do anggo kebebasanta di bagasan Jesus Kristus. Di hadirion na bebas berkepatuhan i, sada kesempatan do i di hita laho pahembangkon lomo ni roha ni Debata.\nTarajumi do torop sian tonga ni hita naung taruli hamonangan i, gagal mamangke tingki na ni dalananna. Lapatanna, ndang di isi haluaon naung jinalona di bagasan Jesus Kristus dohot angka ulaon na sarrombang tu si. Torop marlembalemba hita angka Kristen. Lemba mamelehon ngolu dohot tingki tu Debata. Marhite jamitaon, disosoi do hita, songon Israel na pinaruarna asa marsomba/ beribadah do nasida tu Debata. Portibion ingkon rajumanta do songon panggung/ inganan beribadah di hita. Asa di angka profesinta, baik guru, sittua, pandita, partigatiga, kontraktor dohot angka profesi na asing sada lapangan do i di hita, ima lapangan beribadah.\nNa mangihut muse, dijou do hita asa hobas hita paluahon angka dongan na tertindas manang na targosagosa. Tertindas manang hona gosagosa alani ketidak adilan dohot kesewenangwenangan ni pihak tertentu.\nDebata papatarhon huasoNa marhite “aek gabe mudar”\nDipatupa Debata do tanda, ima aek gabe mudar. Dibalik ni tanda i, Debata do na mangula. Aek ima sada haporluan na primer di jolma na mangolu. Holan 7 borngin do masa songon i dibahen Debata nungnga humasusa nasida mangalului aek si inumon ni halak Misir. Autsura pintor montok aek di portibion marudut ma tu tanda-tanda kematian. Ai nang di dagingtaonpe adong do aek. Dipangke Debata do sada sian kebutuhan na primer ni jolma laho patandahon paboa Ibana do Jahowa. Dihirim roha ni Debata do tanda i manogunogu roha ni Firaun asa manada Debata dohot hagogoon ni huasoNa. Alai tongtong do ibana martangkang ni roha ala boi dipatupa angka parsibalikmata sisongon i. Songon i do na masa, lam tu tangkangna do jolma na so mananda manang na manoishon angka tanda na pinatupa ni Debata.\nSasintongna, dalan ni Debata do angka tanda i laho manogihon tu panandaon na tangkas di huaso dohot hagogoonNa. Di balik ni tanda aek gabe mudar, ima Debata na mangula. Lapatanna, tanda i, ima na boi binereng ni si malolong, alai anggo hagogoon ni Debata na mangula di balik ni i, di bagasan roha na ma i pahusorhusorhusoron. Si Firaun, nungnga martangkang ni roha ibana. Ndang dapot be roha dohot ateate na pahsorhusorhon, ise do na mangula di balik ni tanda i.\nDalam rangka patulushon haluaon ni Debata do tu Israel dipatupa Ibana tanda i marhite si Musa dohot Aron. Lapatanna, ojahan ni tanda i, ima sangkap haluaon/ kemerdkaan ni Israel. Asa ndang boi tarsirang hita, tanda aek gabe mudar sian sangkap haluaon na naeng sipatuluson ni Debata.\nAngka dongan na pinarhamaol ni Debata. Molo tu hita angka na porsea di bagasan Jesus Kristus, ndada marhite tanda be Debata papatarhon huaso dohot hagogoonNa laho patupahon haluaon/ kemerdekaan tu hita. Nungnga langsung Debata sandiri ro manopot hita di bagasan Jesus Kristus. Hagogoon ni huasoNa patar si tutu di hita di na hehe Jesus Kristus sian na mate. On do na hinatindangkon ni angka apostel tu hita. Dalam rangka haluaonta manang kemerdekaanta do sian huaso ni dosa dohot hamatean dipahehe Debata Jesus sian na mate marhite hagogoonNa.\nNungga bebas/ merdeka hita sian huaso ni dosa dohot hamatean i. Nungnga be marngolu na imbaru hita ala ni hagogoon ni Debata naung patar na paheheon Jesus sian na mate i. Alani i, marparange ma hita di haimbaruon i. Imabru di pola pikir, imbaru di pangkataion, imbaru di cara panangkasion tu angka na masa. Di saluhut hadirionta ma tahe ingkon imbaru.\nTarboanboan do hita di partingkianta saonari mulak mamarangehon ngolu na robi, di pangalaho nang di pangkataion. Di maol ni keadaan na ta adopi laho mampartahanton ngolu; “orang yang tidak mengikuti arus, tidak akan kedapatan kebagian”, “orang yang tidak ikut berlaku curang, tidak akan kedapatan bagian”. On do tantangan di hita di partingkianta saonari. Masa ma keserakahan, haormuson, penipuan, masipaotootoan di bagasan dame. Ujungna, gabe mulak ma muse hita mamparangehon ngolu na robi i.\nKemerdekaan/ kebebasan naung dibasabasahon Debata tu hita di bagasan Jesus naung mulak mangolu i, ima kebebasan na ingkon berkepatuhan, kebebabasan na patuh, taat tu Debata. Antong ta operasihon ma ngolu na marhaimbaruon i. Marparange ma hita di hamimbaruon i.\nIa mangolu pe hita nuaeng mangolu di Tuhan i do. Ia mate pe hita mate di Tuhan i do. Antong mangolu manang mate pe hita tongtong do di Tuhan i. Ai nungnga dimerdekahon/ dipalua hita marhite tanganNa na marhagogoon i sian huaso ni dosa dohot hamatean. Antong binsan sadihari dope, ta ulahon ma haluaonta i. Diboto Debata do tuk ni gogonta mangulahon haluaonta i, ido umbahen didok; “Ai idama sai na dongananKu do hamu rasira sa ajal ni hasianganon”. Amen\nDiposting oleh Pdt. Herwin Harianja, S.Th di 22.39\nISTILAH DAN NAMA-NAMA WAKTU, HARI, DAN BULAN DALAM BAHASA BATAK (TOBA)\nDi hita halak batak, ari-ari manang tingki adong do goarna di bahen na joloani inon. Molo di hita dalam bahasa Indonesia , adong ma...\n“ADAT BATAK ” "Jangan malu jadi orang Batak....." kira-kira demikian lagu Batak yang dibawakan Trio cilik yang per...\nYesus mengubah hidup kita menjadi hidup baru\nNas Khotbah: Johanes 3: 1-8 I. Pendahuluan Kehadiran Yesus Kristus di dunia ini adalah kehadiran Kerajaan Allah. Kerajaa...\nAndreas A. Yewangoe I. Diakonia Sebagai Salah Satu Tugas Gereja Pada umumnya gereja-gereja memandang diakonia sebagai salah satu tug...\nMunculnya eutanasia sangat erat hubungannya dengan kemajuan ilmu pengetahuan dan teknologi (IPTEK). Seiring kemajuan IPTEK itu sendiri, m...\nArtikel Theology (5) Umum (3) Khotbah (2) O..Tano Batak (2)\nHKI Resort Balam Blog's\nPartitur & Music Koor\nHerwin Harianja | Buat Lencana Anda\nPdt. Anthony Tobing\nPdt. Yansen Hasibuan, S.Th


Cintaku Yesus: Barita Mardongan Poda\nAI SONGONI DOPE PARHALADONTA?\nAdong ma sahalak parhalado na tongon laho mangurus siurusonna. Diparkir ma hondana, laho masuk tu jabu ni parjabu. Ndang pola sadia leleng di jabu i, hape dinalaho mulak, nunga dibuat panangko hondana i.\nAla ni na masa i, ditelepon ma tu amanta na karejo di kota na asing. Dungi pintor ditelepon ma tu amanta i ma tu laena, jala laena i pe parhalado do. Adong ma na mandok sabar jala huhut ditangiangkon asa muba roha ni panangkoi. Alai ala ni hormat dohot niar ni laena on marhulahula pintor dibahen do usaha laho manungkun na malo (datu), ingkon urupan do hulahulaniba, nina rohana. Dibahen datui ramalanna, huhut diparade siboanon ni na manungkun i, asa dipaulak panangko i honda i. Adongma siinumon, adong sipispishonon tu alaman, adong si simpanon di ginjang ni pintu. Nungi diboan ma sude na nilehon ni datu i, pintor hatop ma diparidi, dipispishon tu alaman, disimpan diginjang ni pintu. Sudema diulahon na ni dokni datu i, didok rohana asa hatop ditaruhon hondana i, ala didok datu i mulak do i borngin on asal ma naung dibahen hamu na hudok i.\nHamu angka dongan panjaha, asa taida jo: sahalak parhalado magoan honda, dungi donganna parhalado muse manungkun datu. Marlapan do i, parhalado i do na laho tu datu, jala diulahon parhalado i do na nidok ni datu i.\nSega ni na masa i ate dongan? Ai songon i dope haparhaladoonta dipartingkian on? Hape tangkas do hita manjamitahon asa unang mardatu, tu Debata ma mangalualu asa dipatuduhon na dumenggan. Molo holan na manjamitahon do hita, didok ma i angka na paotooto dirina (Jak.1:22). Nunga tangkas anak hatiuron do hita jala ingkon mangolu songon anka anak hatiuron, didok do: Ai na holom do hamu najolo; alai tiur do anggo nuaeng di bagasan Tuhan i: Marparange ma hamu, songon angka anak hatiuron! (Epesus 5:8).\nALA NI LIPSTICK GABE NGANGANG\nTongon di ari natal laho pajojorhon ma angka dakdanak. Didok roha ni sahalak inantama, sahali sataon do songon on, apala tamba uli ni borungkon berengon ni natorop laho pajojorhon, ninna roha ni inanta i.\nBagak ma antong idaon boruna i ai rara bibir ni boruna i.\nAlai dung dibahen lipstick i, gabe so pola be mangan boruna i laho tu Gereja. Manghatai pe ndang olo be, sotung mago lipstick i, ninna rohana. Ndung sahat digereja pintor didapothon ma angka donganna ma ibana ala nunga mansai uli asing sian na somal dohot asing sian angka donganna. Sude ma angka donganna i manungkun, ise mambahen i, sian dia dapot hamu i? Alai ndang manghatai be holan diundukhon, ditudu, diupirhon, angka ima alusna tu donganna i.\nSahatma muse tu napajojorhon, laho ma tu jolo rap dohot angka donganna. Dibahen guruna ma abaaba asa mulai pajojorhon. Sian parjolo mansai tangkas do begeon angka sipajojoron i. Alai sahat ma tu dakdanak on, didok do sipajojoranna i, alai ndang tangkas be habegean baliksa hira na ngungu ma begeon. Sai didok ma tu ibana, dokhon sahali nari, gogo jala tangkas dok. Didokhon ma sahali nari alai tong songon i soarana. Gabe tarsonggot ma natorasna, maboha do ulaning borungki? Dung i didapothon ma jala disungkun, boasa songon i ho? Huhut ma ditudu bibirna na marrara i. Hape holan manjaga lipstick i do hape unang sesa, gabe ndang domu be bibirna i manghatai, gabe so tangkas begeon.\nHamua angka dongan! Ndang sude hape na uli idaon gebe ulima sasintongna. Gabe manegaido haulion i gabe so dihatahon be sipajojoronna i dohot denggan, ai nunga holan tu si rohana. Laos parsiajaran ma on di angka natoras, unang holan pauliuli penampilan hita on, alai tauji ma mambahen uli apala roha parbagasan i. Roha parbagasan i do na umporlu, ianggo na tarida on na laho salpu do i sude. Tangkasma tahangoluhon hata i: ianggo jolma rupa do na niidana, alai anggo Jahowa roha di bagasan do na niidana (Samuel 16:7b).\nANAKHU DO HAPE\nSomal do di ari natal manang di taon na imbaru, sai mulak angka pangaranto tumopot natorasna asa rap marlas ni roha di taon baru i. Adong ma sahalak dolidoli naung pola lima taon ndang hea mulak, alai anggo na sahali on mulak ma ibana. Nunga sai dipapungupungu hepengna asa adong lehononna tu natorasna dohot tu angka anggina, jala diboan ma angka sipanganon na tabo asa las roha ni natoras dohot angka sisolhotna.\nTongon tar holang do huta nasida sian inganan na ribur jala ingkon mandalani gadugadu ni hauma dope tolhas tu bagas nasida. Ala adong gangguan ni kendaraan nasida dipardalanan, gabe ingkon borngin ni ari ma ibana sahat, dung i mardalan di naholom ma muse. Didok rohana, sai na hurang tibu sahat asa gira pajumpang dohot natorasna dohot angka sisolhot.\nHape dinaso panagaman, nunga adong sahalak amanta di inganan na holom i holan paimaima halak na lewat. Didok roha ni amanta i, laho jumpang ma ari natal dohot taon baru, hape hepeng so adong. Dongan marlas ni roha, mangllang jagal, manuhor roti dohot minuman, hape keluargangku ndang boi manuhor manang ahaala soadong hepeng. Jadi nunga marsitutu amanta on paimahon halak na lewat, hutodong ma annon asa dapotan hepeng iba, ninna rohana.\nMardalan ma antong dolidoli pangarantoi huhut sorat mamboan angka siboanonna. Dung dibege amanta i adong jolma mardalan, didok rohana ma, on ma ibana, paruntungan ma on. Pintor dipasak ma dolidoli i laos dabu tu hauma i jala pingsan. Dibuat ma sude na binoan ni dolidoli i dohot dompetna na marisi hepengi. Lasma rohana, nunga dapotan ahu, laos mulak ma. Nangetnanget ma amanta on mardalan jala sian pudi ni jabu ma ibana mulak unang adong na umbotosa.\nNdang sadia leleng, sadar ma dolidoli i jala dinunuti ma mardalan sa sahat tu huta. Dung i dituktukma bagas ni natorasnai jala tung las ma roha nasida umbege soarai, ai anakhu do i ninna roha ni natorasna. Dung dibuka pintu pintor marsihaolan ma nasida ala ni sombu ni sihol ni roha. alai tompu ma tarsonggot natorasna i mamereng anakna i ai tung rotak paheanna, bohina, tanganna dohot patna, sudema tahe pamatangna i nunga maraek jala margambo. Laos disungkun ma boasa songoni. Dipatorang anakna i ma na hona samun do ibana jala dibuat do angka na huboan dohot dompethu marisi hepeng. Umbege na masa i tarsonggot ma amanta ihuhut laho tu kamar tumatangis jala manolsoli pangalahonai, ai anakhu do hape na husamuni i.\nHamu dongan! Tung hailaon bolon ma na masa i, ai anakna sandiri disamun. Goarna ma naung dibagas hajahaton, ndang ditandai sisolhot, aleale. Disude partingkian, sai patupaonna do hajahatonna i.\nPatut do ulahononna hajahaton i, ai sian diama tagamon adong hepengna, ai so hea mulaulaon, holan na mabuk dohot marjuji do ulaonna ganup ari. Patut do lam tubu angka sangkap na jahat, ai nunga dibagasan hajahaton ngoluna. Patut ma didok: Pasomalsomal ma dirim mangulahon hadaulaton. Matahon dirim, ro di pamodaion i; mian ma ho disi! Ai molo i diula ho, paluaonmu ma dirim ro di angka na tumangihon ho (1 Tim.4:7b,16). Antong hangoluhon ma hata ni Debata, jala sai i ma halomohon arian dohot borngin.\nTongon dibulan puasa mardalani ma dua halak dolidoli tu sada luat laho mangaluli parkarejoan. Disungkuni ma pangisi ni luat i manang na adong karejo sikarejoon nasida. Alai sude mandok ndang adong karejo di luat on. Hape nunga tung loja nasida huhut mauas male jala ndang adong lapo panuhoran sipanganon. Nian adong hian do lapo na boi mangalompa supermi, alai ala tongon bulan puasa gabe tutup do parlapo i ala marugamo silom do sude pangisi ni luat i.\nDungi dibaranihon nasidama manuktuk jabu ni parjabu pinomat inganan mangulon satongkin, ninna roha nasida. Jala burju roha ni parjabu i, laos disuruma nasida masuk. Alai nunga manghatai hian nasida, tadokma ugamonta silom asa diloas hitamarborngin jala dilehon hita mangan di jabu i. Alai nasada tung maralo situtu do rohana mandoadahon ugamona, gabe tung marungkil do panghilalaanna ala ni i.\nDisungkun parjabu i ma nasida, sian dia do hamu? Nunga loja hamu ate? Dungi sungkun-sungkun na parpudi, aha do ugamomuna? Pintor hatop do sahalak mangalusi asa pintor las roha ni amanta on, ninna rohana, silom do amang. Alai nasada nari tung so barani do mansoadahon ugamona, tung pe marungkil didok do, molo ahu Kristen do amang.\nDungi didok amanta ima, ala silom do hape ho laho ma ho tu kamar an, di si majolo ho istirahat paima dapot marbungka puasa annon. Tu namandok Kristen i, didok do, laho ma ho tu dapur, adong do sipanganon disi, mangan ma ho jala minum, nunga maus male ho nuaeng. Pintor dialusi na mangaku silom i ma, ahupe mauas male do amang. Alai didok amanta i ma, ai bulan puasa do nuaeng, marpuasa ma ho. Donganmon na Kristen do ibana, jadi ndang marpuasa.\nPintor lam gale ma panghilalaan ni na so barani manghajongjonghon ugamona i, nirimpu do gabe parsaulian hape gabe harugian do. Ue, loakna i, ndang hape soadaon ugamoniba.\nSingkop ma na nidok ni turpuk i: Onpe, unang ho maila, mangkatindangkon Tuhanta i, jala unang hailahon ahu, na tarhurung humongkop Ibana; dohot ma ho tahe mangkongkop barita na uli, sian hagogoon ni Debata (2 Tim.1:8). Sai tahatindanghon ma Tuhanta i, baritahon ma di tingki na une dohot di tingki na so une.\nNDANG DOHOT DITANGIANGKON\nSomal do molo di taon na imbaru sai dipatupa partangiangan keluarga. Di si ma marhata sipodaon, marsisesaan dosa. Songon i ma na masa di sada keluarga, tongon di taon na imbaru mulak do sude gellengna sian pangarantoan. Torop ni gellengna adong do pitu halak, adong ma i naung marhasohotan, jala adong dope naso marhasohotan.\nDung sidung marsisesaan dosa, martangiang ma amantai manangianghon sude gellengna i. Mansai jojor sude goar ni gellengna i ditangianghon sian na umbalga sahat ro di na ummetmet. Mulai sian anak panggoaran didokma goarna, ditangianghon ma hahipason, pahompu, pansarian asa lam tu dengganna. Sahat tu napaduahon, didokma goarna jala tong ma jojor ditangianghon. Alai pintor mangalangka ma tu anak na paopathon, didok goarna jala jojor ditangianghon haporluonna. Alai anggo anak na patoluhon nunga sungkunsungkun, boasa ndang didok goarhu? Ninna rohana!\nSahat ma muse tu na palimahon, didok goarna jala jojor ditangianghon haporluonna. Laho manangianghon anak na paonomhon Pintor marsoara ma anakna na patoluhon i, ahu dope bapak anakmu na patoluhon, goarhu ndang didok dope bapak, ndang ditangianghon ho ahu. Alai pintor dialusi bapakna i ma, Pasip ma disi, ndang hasea ho, so hea manghirim ho, apala baritam pe so hea dipaboa ho. Ditorushon bapakna i ma manangianghon na paonomhon sahat tu na papituhon.\nAian barita i boi idaonta, sudedo ianakhon hape manghasiholi asa ditangianghon natorasna. Alai ala naung hansit roha ni natorasna i tu anakna na patoluhon i, songonima pambahenanna. Jala sai unang ma masa nasongon i, molo pe tung tarajumi na mambahen dogo nirohanta i, baliksa ingkon tangianghonon do asa muba rohana. Jala ndang boi hansit ni roha bahenon di namartangiang. Ai didok do: Alai molo jongjong hamu martangiang, sai sesa hamu ma, molo adong pangkurangi ni rohamu di halak, anggiat disesa nang amamuna na di banua ginjang i salamuna (Mark 11:25).\nSUDE NDANG SANGA\nSomal do manjonokhon hari natal, angka natoras manuhor baju baru ni ianakhon, asa bagak di na pajojorhon di gereja. Hinorhon ni baju baru i, tung tamba do las ni roha ni angka dakdanak, jala tamba uli do idaon.\nAlai adong ma sahalak ianakhon gabe marsak ala celana panjang na so pas ukuranna. Annon bodari ma marnatal angka dakdanak di sada gereja, jadi nunga ingkon rade hian angka na porlu i di dakdanak. Dimanogot ni ari, diuji dakdanak i ma mamangke celana panjang na i hape tung mansai manganjanghu.\nDidapothon ma omakna, paboahon na manganjanghu celana panjang i asa dipotong nian deba. Alai dialusi omakna i ma, annon ma da, adong dope karejongku. Dungi didapothon ma muse ompungna, ompung potong jo celana panjanghon ala manganjanghu. Dialusi ompungna i ma, annon ma da, adong dope ulaonku. Dungi didapothon ma muse kakakna asa dipotong celana panjangna i, hape didok kakakna i ma, satongkinnari ma da asa jolo sidung karejonghu.\nAla ni alus i sude, gabe marsak ma dakdanak i huhut laho tu podoman laos tarpodom. Hape tompu ma diingot angka omakna i celana panjang ni anakna i ingkon potongon. Dipotong ma dungi dijahit muse, laos dilompit denggan. Diingot ompungna i ma muse, dipotong ma jala dijahit muse, dungi dilompit denggan. Diingot kakakna ma muse, dibuat celana i, dipotong laos dijahit jala dilompit denggan.\nSahat ma tu bodari, laho mangarade ma dakdanak i asa borhat tu Gereja, dipangke ma celana panjangna i, hape ndang be tardok celana panjang be , jala dohonon celana pendek, hape manganjanghu. Celana panjang ndang, celana pendek pe ndang. Gabe tangis ma dakdanak i, ala nung maila mamangke celanana i.\nIoma hasesega molo ndang adong be tingki tu ianakhon, naeng marlas ni roha do ibana rap dohot angka donganna hape gabe arsak ni roha do na ro. Didok hata ni Debat do ... Unang gintali hamu angka nakkhonmuna, pagodanggodang hamu na sida di bagasan ajar dohot poda ni Tuhan i (Epesus.6:4).\nNDANG SONGONI HIAN\nHira sude do manghatai inanta na sada an, ndang hea senyum, hira na dodongon idaon, holan na hohom. Somalna, maol do antusan hadirion ni na songon i. Panghorhonna, sai torop do jolma paholanghon diri sian i.\nSongon i ma pandok ni torop halak tu sahalak inanta na adong di sada luat, sai hira na mansai borat patuduhon engkelna. Di sada tingki laho ma inanta i tumopot gellengna di pangarantoan, pola sahat tu dua bulan lelengna asa mulak.\nDapot ma tingkina, mulak ma inanta i tu huta jala nunga mansai muba be pangalahona. Nunga mura senyum, mura manghatai jala sai ihut do bergerak tanganna molo manghatai. Jala ala pangalaho i, sai sungkunsungkun ma natorop. Naung boha do dibaen gellengna ibana, pola manasai godang haimbaruon. Na so pola siparengkelan, nunga pintor mengkel; na so pola ingkon mardongan gerakan tangan molo manghatai nunga sai pintor bergerak.\nAlai dapot ma muse sialana, patut ma songon i, ai naung mamangke ngingi sere (gigi emas) dohot mamangke tintin sere do hape. Jadi sai senyum pe ibana na patuduhon gigi emasna i do; molo sai bergerak pe tanganna na patuduhon cincin emas na di jarina i do. Saonari gabe didok halak ma muse, singinjang roha, tuit pangalahona, ndang suman be natutua songon i. Aut sura adong mobil ni i ndang dibagasan be i hundul, di tarup ni mobil i nama asa dibereng halak na ibana do nampuna mobil i.\nHamu angka dongan! Porlu do adong hamubaon alai unang gabe tu ginjang ni roha. porlu do adong tanba arta, alai ndang pola sai patudutuduhonnonhon. Baliksa gabe lam toruk ma roha molo lam tamba siadongan, hisaphisap ni danging i do i, sipasidingon do na songon i. Ai didok do: Ai nasa na di portibi on, i ma lomolomo ni roha ni daging, giotgiot ni roha ni mata dohot na manenagnengahon sinaadongan, ndada sian Ama i anggo i, tung sian portibi on do (1 Joh.2:16).\nDiposting oleh Pdt. Goklas Simanungkalit di 10.15


Posted 23-01-2018 14:21 » Team Tobatabo\nFoto Caption: Unang Paneang Hu Marhula-Hula Dohot Martulang\nDi sada botari martelepon ma si Sabar tu Tulangna A. Lambas\nSabar : "Halo Tulang, apa kabar nih, sehat-sehat khan?\nIya nih Tulang, aku mau kasih tau dua bulan lagi aku mau kawin Tulang. Kata Mama, sebelum kawin aku disuruh dulu ke rumah Tulang ngenalin calon Istriku. Tapi, nggak apa-apa khan kalau misalnya aku nggak datang? Soalnya cutiku cuma seminggu sebelum pesta\nAmani Lambas : "Dok jo annon Inongmu martelpon tu ahu da!" (huhut ditarik hosana)\nTar hira 15 minut, mangkuling ma HP na. Jalo do antong diangkat ala diboto ibana ibotona do na martelepon i.\nAmani Lambas : "Horas Ito boha kabar di bariba i, martelepon nangkin Bere i. Didok ibana, naeng marhasohotan tar hira dua bulannai?"\nNai Sabar : "Horas ma tutu Ito, sehat-sehat do hami sude. Toho Ito, naeng marhasohotan ma beremi, na husuru ibana martelep tu Ito. Ndang pola boha molo ndang sian jabu muna hami dohot beremi kan? Mangantusi ma Ito, repot hian lao mangurus sude Godung, Katering, Baju, Salon, Musik, manang na asing pe. Ingkon nuaeng do bukkingon i jala leonon tanda jadina."\n"Soal pasi Ulos dohot Dekke SMS Ito ma rekeningmu ate! togihon annon piga-piga angka hulahula i. Ehh tahe Ito, mangido tolong jolo. Hamu ma tong pasahat Gonghon tu Tulangta ate. Ai so huboto didia jabuna, pajolo ma hepengmi baen parsidekke na. Pittor huganti pe annon da!"\nAmani Lambas : "Ito ingot hatanghon! Naujui ditinggalhon Ho do kuliahmu, laho do Ho mangalua dohot Lae. Suda Tano Mahiang, suda Tano Maraek alani i. Jala ido umbahen marsahit Inong tingki i. Denggan panatangmu, marbuni-buni do Inong pasahat ulos mulagabe tu Ho jala marsipanganon do Ho dibahen Dainang, ima Dekke na ni lompana pabosurhon Ho" (mulai manetek ilu ni Ama ni Lambas)\n"Di na mate pe Among, huapus do andoranghu. Marboha bahenon ma, hujalo do Adatmu di jolo ni bangke ni Damang. Asa sangap do Ho Ito rap dohot Simatuam. Dung tolu ari Damang tapataru tu udeanna, ro ma Ho muse rap dohot Lae marnida tading2 ni Damang i, asa adong Pauseang di hamu Boru marhite sipanganon na binoan muna i."\n"Malengleng ateatenghu ku Ito, alai mengkel suping do ahu jala pintor hulehon do Ulos Na So Ra Burukhi songon tanda ni holongku tu hamu. Nuaeng pe naeng mangoli berenghi, ndang boi sangap Among di ngoluna dibahen Ito, pinomat sangap ahu dibahen berenghi. Pulut do roham Ito manungkun nomor rekeninghu jala ahu muse naeng suruonmu manggonghon Tulangta."\n"Sambor ni nipinghi bahemonmu Ito. Boha? Lewat Titipan Kilat ma hutongos Ulos dohot Dekkenghu? Soal hata pasupasu pangke Telekonperens pe hubahen. Ai holan modal pulsa do i. Transfer ma Tintin Marangkup i tu rekeninghu."\n"Alai, Unang hansit roham molo mabalu Ho Ito, pangke Ojek Online ma hutongos Tujungmu!"\nNai Sabar : "#$@&+&$#$ (langsung pingsan)...\nSaotik sian panggurit,\nTu hita na adong di group on, Unang palembahu mar Tulang dohot mar-Hula2! Gabe pe na sinuan, sinur pe na pinahan, mangomo na martigatiga mng denggan karirta di karejo/pegawai. Ndang alani gogo manang malonta i sude. Ala ni asi ni Tuhanta do di hita jala tangiang dohot hata pasupasu sian Tulang dohot Hula-hulanta.\nMolo tung adongpe na sarupa goar manang pardalanan ni ngoluna sisongon situriakhi, "Sampulu jarijari pasampulu sada simajujung marsantabi ahu tu hita saluhutna.\nDikutip dari Facebook Grup Post


HUTA SEMINARIUM: Kesehatan\nHKBP Distrik XVI Humbang Habinsaran patupa pangubation tu angka natuatua\nNa di ari Selasa 13 April 2010 na salpu i dipatupa HKBP Distrik XVI Humbang Habinsaran do pangubation (pengobatan gratis) tu angka na tuatua na adong di distrik i. Dipatupa do ulaon i di gareja HKBP Sabungan Ressort Siborong-borong Tapanuli Utara Torop do ro di ulaon on pola do saratus lima pulu halak ama dohot ina natuatua na adong di distrik i. Andorang so dipatupa pangubation i jumolo do dibohali marhite partangiangan nihobasan ni inanta Pdt. Debora Sinaga, MTh Praeses ni Distrik rap dohot MPSD. Torop do nang angka pangula na gok tingki di ulaon on na ro sian angka ganup resort dohot huria ala laos tongon do marsermon distrik ganup ari Selasa. Diondolhon inang Praeses do di jamitana hinaringkot ni hahipason di angka natuatua. Atik pe naung matua pamatang on dihalomohon Debata do asa tongtong hipason laho mamuji Ibana. Laho patupahon pangobation i diundang Distrik ma dua halak dokter ima dr. Basaria M. Lumban Gaol, M.Kes dohot dr. Damanik sian RSU Swadana Tarutung. Laos dipatorang amanta dohot intanta dokter i do tu angka natuatua na marpungu i asa tongtong ringgas mamareso sahitna tu dokter manang parubat na jonok. Boasa? Didok nasida molo angka natuatua muramura nama disonggopi sahit hinorhon ni umur naung lam tu sundutna jala ala nina loja na sailaon.\nJala dung simpul ulaon i laos dipatupa do nang pabangkithon parhobas ni angka natuatua di Distrik i. Dalan laho marpungu dohot mangalehon angka informasi na ringkot sibotoon nasida.\nHombar tu pandok ni Diakones Sri Dewi br. Lubis na tongon mangula di distrik i , tu tingki nanaeng ro patupaon nasida ma parpunguan dohot partangiangan tu angka natuatua pinomat sahali sabulan nihobasan ni angka pangula na di distrik i.\nTung mansai las do roha ni sude angka natuatua na umbege barita i ala dietong nasida boi do i pajonokhon nasida tu Debata. Atik pe naung matua pamatangnasida alai dihirim nasida do haradeon ni parhalado laho mangajari nasida di hata ni Debata.\nGabe tiruan ma tutu na pinatupa ni Distrik on dalan pahembanghon angka pangkobasion na lam tu dasipna di tongatonga ni hurianta HKBP.\nDiposting oleh Pdt. Pahala J. Simanjuntak, MTh di 4/27/2010 06:05:00 PM


Sonang di pangondion ni Tuhan | HKBP BATU AJI BARU\nBeranda Ibadah Ibadah Minggu Sonang di pangondion ni Tuhan\nSonang di pangondion ni Tuhan\nEv : Psalmen 27:1-6.\nMardomu tu turpuk Minggu sadarion, ringkot taringamangi hata ni syair ni BE No. 213 ; 214: “Dung sonang rohangku di baen Jesus i, porsuk pe hutaon dison. Na pos do rohangku di Tuhanta i, dipasonang tongtong rohangkon. Sonang do, sonang do, dipasonang tongtong rohangkon. ; Sonang dilambung Jesus, sonang na ro tusi. Unang be ho mabiar lao mandapothon i. Tongtong dijouhon Jesus: Sai ro ma ho tu Au, tadingkon haholomon jala haposi Au.”\nLam boha ma sonang (aman) ni rohanta molo tangkas taboto na tutu di bagasan pangondion (perlindungan) ni Tuhan i ngolunta on? Angka ise ma na mabiar (takut) dohot ise ma na biahaton (gemetar) muse? Tung so adong do sihabiaranta/biahaton hita molo so parjahat-manjahati jala so parmusu-mamusui hita tu manang ise pe, jala ndang tagamon martinggangan (tergelincir), jala marragean (jatuh) hita molo so olo hita manjahati dohot marmusu.\nSihabiaranta dohot na mambahen biahaton hita, molo manjahati-parjahat, parmusu-mamusui hita, alai anggo so manjahati-parjahat, parmusu hita, tung ise ma sihabiaranta dohot mida ise ma hita biahataon?\nTontu ngolu ni angka na manjahati-parjahat, parmusu do na patut mabiar, biahaton ala ujungna i do na martinggangan dohot marragean. Alai boha do asa mandirgak (tegak) ulunta mida angka musu humaliang hita dohot asa sai pos rohanta (tetap percaya) disi nang pe marhoronhoron (berkemah) parangan (tentara) angka na manungkum (mengepung) dohot hehe parmusuon (timbul peperangan) dompak hita? I do na patut-ringkot sipingkiranta. Nda laos i do didok hata ni Ende No. 247:1-4:\n“Sai hehe ma hamuna, hamu parangan ni, Tuhanta Jesus Kristus tu paraloan i. Ai ndang tarbaen so monang, nda na mangalo ho; ai musu ni Tuhanta tung ingkon talu do.”\n“Tangihon panjouonNa tu hamusuon i, ihuthon ma hataNa mangalo dosa i. Ibana do donganmu mandopang musu i, i pe tongtong haposi Tuhanta Jesus i.”\n“Ndang jadi haposanmu gogom sandiri da…” 4. Manaon ma ho satongkin di paraloan i…”\nAdong tolu hal na mambahen ngolunta manang tu ise pe ndang ringkot adong sihabiaranta dohot mida ise pe ndang ringkot biahaton hita, ala ndang kalas parjahat dohot manjahati hita, alai halak do parjahat-manjahati hita. Ndang kalas parmusu dohot mamusui hita, alai halak do parmusu-mamusu i hita.\nMolo tangkas marsitutu hita jala manggogo dohot di bagasan haporseaon hita mambahen Jahowa tolu hal di ngolunta, i ma: “Panondanginta, hatuaonta, partanobatoanta” (terangku, keselamatanku, benteng hidupku). Marhite na tolu hal on adong di bagasan pos ni roha dohot haporseaonta, tung ise be sihabiaranta dohot mida ise be hita biahaton? “Molo Debata donganmu, ise be alom, musum? Alai molo so Debata donganmu, holan manjahati-parjahat, parmusu-mamusui na ma ngolum jala godang diula ho hajahaton dohot parmusuon, godang alom dohot musum (bnd Rom 8:31). Justru angka parjahat mangarongrong (menyerang) hita naeng manganhon sibukta, sisosak (lawan) hita dohot musunta, ingkon i do martinggangan (tergelincir), marragean (jatuh). I do halobian, semangat, las ni roha, pos ni roha, gogo ni angka na porsea na mambahen Jahowa panondangina, hatuaonna, partanobatoan ni ngoluna. Ingkon murak (malu) ma nian jala maila (tersipu-sipu) angka na tumahi (ingin) hosangki, ingkon sumurut tu pudi jala murak angka na mangkalomohon hinamagongku (Psalmen 70:2 Alk ay 3).\nMolo tangkas Jahowa tabahen panondanginta (terangku), tontu siboan panondang ma hita marhite na parrohon las ni roha, pasupasu dohot hangoluan jala taparbuehon 3 H manang 3 K parbue ni na tiur i, i ma: “Habasaon, hatigoran, hasintongan” (kebaikan, keadilan, kebenaran. Ida Epesus 5:9). Jahowa panondanginta, laos i do Jahowa hatuaonta, ai ganup Minggu do tajalo pasupasu andorang so mulak sian parmingguonta: “Dipasupasu… Disondangkon Tuhan Debata ma bohiNa tu hita jala…” (4 Musa 6:24-26). Nda panondangi ni Debata na manondangi ngolunta na gabe hatuaonta dohot hangoluan nang las ni roha di ngolunta? Ai so adong tahi parjahat-hajahaton-manjahati, parmusuon-mamusui di angka na mambahen Jahowa panondangina dohot hatuaonna, gariada mangalehon las ni roha, pasupasu dohot ngolu jala diparbuehon parbue ni na tiur i. Mangolu di bagasan panondangi ni Jahowa, tontu mangolu di bagasan sondang ni Tuhan i ngoluna di si ganup tingki, ala nunga tangkas dilambungna hatiuron ni Debata gabe di ida hatiuron i (Psalmen 36:10) jala jumpangsa hatuaon na sian Debata, ala laos Jahowa tongtong dibahen hatuaon ni ngoluna. Anggo angka parjahat, manjahati, angka parmusu, mamusui angka halak na mambahen Jahowa panondangina, hatuaonna dohot partanobatoanna sai hira babiat laho manganhon sibukna. Alai nang pe marhoronhoron parangan manungkum ngoluna jala hehe parmusuon dompak ngoluna, sai pos do rohana disi. Aha muse mambahen boi songon i ngolu ni angka na mambahen Jahowa panondangina, hatuaonna, partanobatoanna?\nI do halobian, hasurungan ni angka na mambahen Jahowa panondangina, hatuaonna, partanobatoanna, ndang parjahat, manjahati, ndang parmusu, mamusui, alai tung sada do dipangidohon jala sai i do dilului rohana: NAENG MIAN IBANA DIBAGASAN JORO NI JAHOWA SALELENG MANGOLU IBANA.\nDipartingkian on, boha do dipangkilalahon ruas ni huria dung bongot, mian di bagas joro ni Jahowa? Tagamon do ulaning dipangkilalahon dame, sonang ngoluna manang so dame, so sonang ngoluna?\nLaos i do na sai dipangidohon jala sai dilului ruas ni huria naeng mian dibagasan joro ni Jahowa manang cukup ma holan mendaftar gabe ruas ni huria, alai ndang hea sai dipangidohon, dilului: “Naeng mian dibagasan joro ni Jahowa saleleng mangolu-saleleng gabe ruas ni huria?” Nda dengganbasa (kebajikan) dohot asi ni roha (kemurahan) ni Debata mangihutihut hita saleleng mangolu hita molo masuhanta bagas ni Jahowa salelenglelengna? (23:6).\nNdang tagamon be parjahat, musu mangihutihut saleleng hita mangolu di angka na mambahen Jahowa panondangina, hatuaonna, partanobatoanna, ala sai dipangido, dilului rohana naeng mian dibagasan joro ni Jahowa saleleng mangolu. “Debata do partanobatoanku, marhaposan (berlindung) tu Ibana do ahu, lombulombungku (perisaiku) dohot tanduk ni partuaonku (tanduk keselamatanku), parondingondinganku (kota bentengku) dohot haporusanku (tempat pelarianku), sipartumpak (juruselamatku) di ahu, Ibana palua ahu sian uhum gogo. Sai hupajoujou do Jahowa na tama sipujion i, jadi malua ma ahu sian angka musungku.\nSai hulotongi (mengejar) do angka musungku, laos husiaphon (kupunahkan) nasida, jala ndang mulak ahu, paima sun nasida hurendephon (kuhabiskan). Jala nunga dipaundar (lari) Ho angka musungku, gabe siap hubahen angka na mangkosom ahu” (2 Samuel 22:3,4,38,41).\nAngka na mian di bagasan joro ni Jahowa, i do na paidaida hinadenggan (menyaksikan kemurahan) ni Jahowa dohot mamingkiri (menikmati) ganup sogot di bagasan joroNa i. Sonang do roha ni angka na mian di bagasan joro ni Jahowa ala diondingi (dilindungi) ibana di bagasan undungundungNa di ari hinamago (bahaya), ditabunihon, dipanangkok tu dolok partanobatoan, lapatanna: Debata pasintong, patigor uhum di ngoluna gabe sonang-nalom (aman) rohana siala pangondingion ni Tuhan i. Ala nunga tangkas Jahowa dibahen panondangina, hatuaonna, partanobatoanna, gabe diondingi ngoluna. Saluhutna i, asa mandirgak (tegak) uluna mida musuna na mangkaliangi (sekeliling) ibana. Marhitei, sonang ma rohana laho pasahathon pelean pujipujian, ndada holani, marende ibana mamalu parhinaloan mamuji Jahowa. Aha do ende ni angka na mambahen Jahowa panondangina, hatuaonna, partanobatoanna dohot angka na mian di bagasan joro ni Jahowa nang angka naung diondingi Debata? “Dohot do dilangku mangendehon hatigoranMi manipat ari, asa maila jala murak angka na mangalului hinamagongku” (Psalmen 71:24).\nBuku Ende No. 23:1-3:\n“Jesus hami ro dison, asa masihangoluan…\nHolom rohanami be, nang parbinotoannami, molo so ro TondiMi manondangi rohanami. Ingkon Ho do paturehon dalannami sidegeon.\nSondang sian Debata, hatiuron sian ginjang. Baen ture sondangima, rohanami asa sonang. Lao manjalo hangoluan, pinatupaMi, o Tuhan.”\nBE No. 172:1 “O Jesus Panondang di portibi on. Mula ni na torang, tangi hatangkon. Sai asi rohaMu dipardosa on. Ho ma mangapuli au na marsak on.\nBE No. 91:2 “Hatuaon do las ni roha do hangongot ni Tuhanta i. :,: Monang do Jesus talu si bolis; las be, las be ma rohanta i. :,:\nBE No. 117:1,3.\n“Jahowa, Debatanta do partanobatoanta. Musunta ingkon talu do di baen pangondinganta. Ianggo musu i, i ma si bolis i; jorbut do tahi ni, mangago jolma i; ndang dapot na mangatup.”\n“Gok begu pe portibi on\nna naeng mamolgak hita. Nda tung mabiar hita on, ai ingkon monang hita. Ai nang tarrimas pe sibolis i tahe, ndang habiaran be ai nang sahat pe tuk do manaluhonsa.”\nNgolu na mambahen Jahowa panondangina, hatuaonna, partanobatoanna, i do ngolu na surprise, ala ndang parjahat-manjahati, ndang parmusu-mamusui gabe sonang rohana siala pangondingion ni Debata di ngoluna, ndang adong ise pe sihabiaranna jala mida ise pe ndang biahaton. Alai halak na so mambahen Jahowa panondangina, hatuaonna, partanobatoanna, i do ngolu na separatisme, gabe parjahat-manjahati, parmusu-mamusui jala ndang hea sonang rohana, ujung na martinggangan, marragean. Amen\nBerita sebelumyaHATUAON NI HALAK NA MANGHABIARI JAHOWA\nBerita berikutnyaKasih Karunia dan Damai Sejahtera dari Allah Menyertaimu


Hampung Togi - Parsae ni Anggap ni jabu ni si Togi - PALAMBOKPUSUPUSU\nHome » TORSA » Hampung Togi - Parsae ni Anggap ni jabu ni si Togi\nHampung Togi - Parsae ni Anggap ni jabu ni si Togi\n19 September 2017 TORSA Edit\nPanggurit ; Tansiswo Siagian\nMansai ribur borngin parpudi manang parsae ni anggap ni si Unsok anak ni si Togi. Nangkin urmun ari nunga jumolo marpungu angka dakdanak ni na satuhuta i nasa na olo ro tu bagas ni si Togi dapotan lampet dohot roti. Laos di jolo ni alaman i nama dibagihon tu sude dakdanak na ro ala ni toropna dohot ala ni ribur ni angka soarana be. Ai adong tutu na mangompa anggina na posoposo do pe ingkon tong do i dapotan tung pe so boi mangallang lampet dohot roti na binagihonna i. Boha ma tutu bahenon ni posoposo panarusan mangallang lampet .\nSongon i do somalna molo di huta, molo dung do parsae ni anggap manigor marsijouan do angka dakdanak, “ maranggap be ma hita on, maranggap hamuna, beta hamu manjalo parsae ni anggap” angka ninna dakdanak i huhut marudur nasida pigapiga halak manggora angka donganna dakdanak sian bona ni banjar sahat ro di punsu banjar.\nNdang marimba tutu angka dakdanak na boi ro tu parsae ni anggap i, jala nunga mangarade hian angka dakdanak tibu jala martapian huhut mamahe abitna antar na suman otik. Olat ni kalas onom SD do somalna na olo dope laho manjalo parsae ni anggap ni dakdanak. Ai molo dung SMP nunga sipata ro ilana molo sai dohot dope tu paranggapan. Muse laos olo muse do sibagi lampet parsae ni anggap i mandok hatana molo adong naung SMP ro tu paranggapan ni dakdanak songon on.\nSuang songon i nang bornginna i lam torop do angka ama dohot ina ro tu paranggapan i, ueehh tahe, maradu so siat di jabu pola ingkon manambai amak di duru. Nunga managam hian si Togi jala nunga dipaingot Ompu Pangadean Inongna i ibana asa mangarade hian na ingkon dao untorop angka na ro maranggap borngin on.\n“So tung lemba ho Amani Unsok, pagodang hian sipatupaonmu annon, ndang sae molo holan tolu tumpa do lompaonmu pulut molo dohot i do bagionmu tu dakdanak nang natuatua borngin on” ninna Inongna tu ibana.\n“Tong do nian adong lampet Inong hupatu hami” ninna Nai Barita paranggion ni si Togi mangalusi.\n“Holan na paingothon do ahu Inang so tung maila hita hurang tu angka tamuaenta”\n“Nunga tong hupapulik hian nian roti atik tung hurang bodari” ninna si Togi.\n“Akh unang pola paduru hamu Amang bodari roti inon, ai sadia godang pe tapaduru na laho suda do i sude, goarna ma jolma na torop” ninna Nai Barita mangabit haha dolina si Togi.\n“Toe ma da inang, molo gabe teba i muse ise laho pasudahon i?” ninna Ompu Pangadean boru.\n“Bah, binoan tu parbaboan”\n“Toe molo boti, lomomuna ma asal ma sibahen na denggan” ninna Ompu Pangadean.\nToho ma tahe, borngin i suda do sude dohot roti na pinapulik ni si Togi i. Ai pola marnehetnehet jolma na ro i. Dohot do Hampung si nuaeng ro, Guru Berlin nang Hampung Jo (Hampung Lama) tulang ni si Kartini tu paranggapan i. Ndang hatadingan nang si Jannus, Monang, si Sangkap angka ama na poso aleale ni si Togi na sai rap nasida tu dolok tu toruan.\nSongon i ma riburna dohot torop ni jolma na ro i. Alani toropna gabe so boi be angka ama marmeam kartu songon na somal.\n“Nunga maup on, laho marsipapungan do roha nian alai inganan pe so siat” ninna si Monang.\n“Toe ma, taringot tu pajongjong Hampung ma jolo tahatai ala dison muse do nang Hampungta, nda so diboto i nuaeng boha do hata ni Camat ala naeng sudanama periodena” ninna si Jannus gogo soarana asa tung dibege natorop.\nManigor hatop do ditangkup jolma i hata ni si Jannus, tarlomobi si Taronggal dohot si Pahotan pintor songon na hinsa do bohina idaon, dohot ma muse si Sangkap manigor mandok hatana.\n“Antong sinungkun ma jolo tangkas Hampungta asa adar di na torop on”\n“Pandok ni Camat, bulan na ro laho ro ma surat tu hita asa tapajongjong Panitia mandiori na olo naeng Hampung huhut mamilllit Hampung na imbaru. Alai tagan so i nian laho patupaon do rapot asa ni ririt hian ise na laho gabe Panitia i” ninna Hampung i huhut mangalsip sigaretna.\nHohom do sude angka paranggap i umbege hata ni Hampung nasida i, alai ianggo si Jannus nunga sai marsigorgor ateatena marnida Hampung na pinajongjong nasida lima taon na salpu i. Tung manolsoli do tahe si Jannus marnida pangalaho ni hampung i ala pandapotna tung so adong do tamba manang muba huta nasida i tung pe naung na imbaru hampung nasida i digantihon nasida sian Hampung Lama i ma Tulang ni si Kartini.\n“Akh, molo ahu situlluk mata ni horbo do hamuna molo manghatai, santabi ma di hamu hampungnami. Ndang Panitia i na rumingkot molo botoonnami, alai………..” ninna si Jannus manggotap hatana huhut pagalak sigaretna.\nMarsilonging jolma i mambege hata ni si Jannus. Hohom so mandok dia nanggo sangkababa. Tompu tangis si Unsok ni si Togi.\n“Ueee, Nai Unsok dungo ho, nunga tangis pahompungkon. Atik naung mauas do, dungo ho asa patarus jolo muse” ninna Nai Polin Inong ni si Kartini.\n“Akhh, i dope hupatarus i. So huboto na gogoan si Unsok on manarus. Muse olo do laos sai banggom so dionsop tarus niba i, hape molo tinait manigor tangis” ninna si Kartini huhut hundul laho patarus posoposona i.


Goar Ni Bupati | Amani Partogi\nGoar Ni Bupati\nDitulis pada 2 Juli, 2010 oleh Hendry Lumban Gaol\nDisada luat, namargoar Hutamas, dipamasa ma parlubbaan parbinotoan. Molo hata saonari mar-cerdas tangkas ninna. Ima lao paheba-hebahon ari ulang taon manang ari hajajadi ni huta i. Di ari na ditottuhon, marroan ma jolma mamereng parlubbaan i. Mardomu, disi do ro songon uluan panggomgomi Hutamas, ima bupati na imbaru tarpillit laho mangalean piala.\nDohot do nang siJamordong. Namalo jala nabisuk di ibana diparsikkolaan na, ima es de Namalo,-goar ni parsikkolaan na. Jeppek suhutan rupani, marlubba-lubba do anggo putten i. Sipata sian sikkola na asing di gijjang, dungi dang sadia leleng dialusi siJamordong dohot muse, gabe putten nasida di gijjang.\nMartopap be do akka panotton i marnida hamaloon ni akka dakdanak i. Ai so sahat dope sukkun-sukkun i, nunga pittor martudu. Hira na minum aek. Molo sittong dialusi sijamordong, tabba putten, tor martopap do amanJauhar, guru kapala nasida. Dungi di patudu ina ni jarijarina, mandok ‘Jago’.\n“Ai anak nise do hamuna i, malo ma i”\n“Bah, murid hu do i, malo jala burju, alai holan i…”\n“Holan aha amang?” ninna namanukkun on\n“Imadah, asi roha, malona tung sumalim do, hape asi roha marnida natuatuana, dongan naposgos situtu do, hape na bulan na lewat di segai jolma tobbak nasida, di pasuda hamijjon. Ai nda sian i hian do diparbaga lao pasikkolahon si Jamordong on?, asi ni rohai, molo tung putus sikkola innon, dakdanak namalo songon si Jamordong on”\n“Ai aha baenonna tu si?, sian Haminjon i hian do, jala apala holan ido arta tading-tadingan ni OppuJamordong tu pinomparna” ninna guru kapala on manguduti hatana.\nLongang jolma marnida hapistaran ni sijamordong hape di baddikkon muse tu pakkilalaanna. Marisuang nai utohutok i molo so boi sikkola tu na tumimbo, ninna nasida dirohana be.\nSahat ma tu sukkun-sukkun na parpudi. Ninna panukkun on ma “Ise ma goar ni bupatitta?”\nTor hatop ma sijamordong martudu.\n“Es de Namalo” ninna panukkunon ala diida sijamordong parjolo mangangkat tanganna.\nDukkon dipadua hali sukkun-sukun i, dialusi ibanama “Bupati kita adalah Bapak Golput” ninna huhut dibereng tu bupati na huddul di jolo.\nHuroa dibege ibana na golput do monang tikki masa pemilu di hutai, jala ninna rohana si Golput do goar ni bupati na huddul i, na naeng mangalean piala innon tu nasida.\nEntri ini ditulis dalam HATA SO PISIK dan di-tag goar ni bupati oleh Hendry Lumban Gaol. Buat penanda ke permalink.


Tongtong ma Sabar Paimahon I\nNunga sadia leleng hamu paimahon Harajaon ni Debata i? Tongtong do sabar hamu paimahon i nang pe adong hasusaan? (Rom 8:25) Adong piga-piga halak Kristen na direhei, dipungkuli, dipenjarahon, jala adong do na sampe mate. Na asing muse, adong na susa alani marsahit na posi manang ala nunga matua.\nAha do na boi mangurupi hita tongtong sabar nang pe susa? Ingkon tapatogu do haporseaonta marhite manjaha Bibel jala mangarimangi i. Tongtong ma taingot pangkirimonta. (2Kor 4:16-18; Heb 12:2) Ingkon gomos ma hita martangiang tu Jahowa jala tapangido ma tondi parbadia asa margogo hita. (Luk 11:10, 13; Heb 5:7) Boi do urupan ni Debata hita asa “martahan, sabar, jala marlas ni roha”.—Kol 1:11.\nTONTON MA VIDEO “TONGTONG MA HITA MARLOJONG”—POS MA ROHAM, DAPOTMU DO PANGKIRIMON I, DUNG I ALUSI MA SUNGKUN-SUNGKUN ON:\nHasusaan aha do na boi tompu masa tu hita? (Pjm 9:11)\nSongon dia tangiang boi mangurupi hita tingki mangadopi hasusaan?\nMolo ndang boi be hita marhobas tu Jahowa songon najolo, boasa unang pola mandele hita?\nTongtong ma ingot pangkirimonta\nAha do na boi mambahen pos rohanta na boi do dapotta pangkirimon i?\nSongon dia do hamu boi mangurupi angka halak na marsitaonon jala mangurupi keluarga ni nasida?\nHatahon ma angka hata na patoguhon, jala unang bandingkon nasida tu na asing\nTangihon ma nasida\nTangiangkon ma nasida jala boi do hamu rap martangiang dohot nasida\nTogihon ma nasida mangan jala urupi ma nasida mangkarejohon karejona di jabu


Jamita Evangelium, 12 Mei 2019, "Mian di bagasan Jesus Kristus asa Marparbue", Johannes 15: 1-8, Minggu Jubilate Pelita Batak Online\nSabtu, 11 Mei 2019 17:52:00\nOleh: Pdt Robinson Butarbutar, STT HKBP\nTingki ndang ndang adong dope media komunikasi ni angka peduduk ni portibion marhitte Internet andorang so taon 1950-an, marungkil do ama dohot ina nang angka dakdanak molo ndang rap mian di sada huta nasida. Molo marsikkola manang mangula nasida di dua inganan manang huta nang kota na marasing, sai marusaha do nasida saboiboina dohot maraturan tinggal di ganup bornginna i di huta na dos. Molo ndang tarbahensa i, ba pinomat sahali saminggu manang sahali dua minggu manang sahali sabulan, alai laos adong do na sahali onom bulan rap mian di inganan na dos. Angka dakdanak na marsikkola pe sai diusahahon do asa mulak uju libur tu huta ni natorasna, asa boi mian di sada inganan nasida dohot natuatuana. Molo tung adong pe na ingkon tinggal ndang rap dohot sinondukna di bagasan onom bulan manang sataon manang lobi sian i disurat nasida do barita taringot tu dirina, manang marhite telefon boi do nasida masipangkulingan jarak jauh. Molo ndang dipatupa i, boi do masa na so dihalomohon roha. Molo ndang dipatupa i boi ma tubu angka hamaolon di tongatonga ni saripe i.\nParsaripeon boi do gabe susa jala sirang siala ndang rap be ama dohot ina manang ndang tarbahen ni toropan halak manongtong berkomunikasi sama nasida. Mansai ringkot do na rap mian i.\nAlai dung berkembang internet on tarlumobi di ujung ni abad pa-20 on jala lam hatop di abad pa-21-hon, nunga boi diorui angka ancaman na ro tu pardongan saripeon ni ama dohot ina na so rap tinggal di sada huta.\nMarragam dalan boi dipatupa asa boi tongtong berkomunikasi dumenggan jala jumotjot nasida. Boi do nasida martelefon mamangke Video Whats Up, asa boi nasida masiidaan di na manghatai. Boi ma sihol ni roha dipasombu, atik pe ndang ala mansai singkop songon ninasingkop ni na rap mian di sada inganan di tingki na dos. Nunga diparar i. Asa, ndang apala tung dipasiding angka jolma mangalului ulaon dohot mulaulaon di inganan na tung dao sian donganna saripe, molo tung ingkon i nama, ai boi do nasida marhite internet masipanghulingan sian sihadaoan. Haradeon ni pesawat terbang na lam canggih kedepatanna boi do patauhon nasida pajumpang bohi dohot rap mian satongkin, manang di ujung ni minggu manang marhite mambuat tingki libur. Alai na tangkas, mansai ringkot do na rap mian i.\nSongon i do diida Jesus Kristus Tutanta Sipalua hita i marnida hinaringkot ni na mian hita angka siseanna/angka siihuthon Ibana. Ndang tarbahen hita marparbue (Joh 15: 4), lam ma marparbue na godang (Joh 15: 5 dohot 8), molo ndang taoloi pangidoanNa asa mian hita rap dohot Ibana. HataNa na manosoi hita asa mian rap dohot Ibana ganup ari dipatolhas Ibana na jolo uju naeng marsirang Ibana di pardagingon sian nasida siala adopanNa ma panaonon di hau pinorsilang, ditanom, hehe jala manangkok tu banua ginjang. I hataNa tu angka siseanna na parjolo i. Laos i do hataNa nuaeng tu hita angka siihuthon Ibana di abad pa-21-hon on di angka inganan ngolu nang ulaonta be. Lao patangkashon hasisintong ni hinaringkot ni na mian i hita dohot Ibana, digombarhon Ibana ma marhite na mandok ia hita on ranting ni hau Anggur do, Iban ahau Anggur i, jala Ama i Tukang Porlak Anggur i na manggotap ranting na so marparbue, jala paiashon ranting na marparbue asa lam ganda parbuena. Molo ndang mian hita rap dohot Ibana, ndang marparbue hita, songon ranting ni hau anggur i na so tuk marparbue ianggo sian dirina, ingkon na sada do ia ranting i tu bona ni hau anggur i. Molo mian hita dohot Jesus Kristus ba marparbue jala marparbue godang ma hita, ai manang aha pe dipangido rohanta gabe jumpangta ma.\nAlai molo ndang mian hita rap dohot Jesus ba so holan ndang marpue hita be, alai gabe digotap ma hita sian hau anggur i. Ndang adong be daista tu Jesus. Ndang holan digotap tahe, alai laos dipalungguk dohot didanggurhon tu api laos gor ma. Ranting ni hau anggur naung gor ba ndang adong be ujung ni I (Joh 15: 6). Tona ni Jesus tu nasida sisean na parjolo i nang tu hita ruas ni huria ni Kristus di portibion i ma: Songon siseanna hita, songon ruas ni huria/pamatang ni Kristus i hita, songon angka naung pinaluaNa dohot naung pinorbadiaanNa hita ingkon marparbue do hita. Asa boi hita marparbue, jala marparbue na godang ingkon mian do hita raphon Ibana. Na ringkot di hita dalanta marparbue lehononna do.\nGabe marsangap ma Ama i siala ni parbuenta i di jolo ni angka jolma di humaliangta. Alai molo ndang mian hita raphon Ibana, tung so tarbahen hita marparbue. Gariada tahe uhumonNa ma hita marhite na manggotap hita sian Ibana.\nSiala ni i, dung songon i lelengta gabe ruas ni pamatang ni Kristus, gabe ranting ni Kristus Jesus hau anggur i, ringkot do tasungkunhon diri nang rohanta be sungkunsungkun na mangihut on: Nunga marparbue hasiseananta saleleng on, songon hataridaan ni na naung dipatigor Debata hita di joloNa marhite mudar ni Jesus Kristus na durus di hau pinorsilang i?\nTaida jo tu pudi di pardalanan ni ngolunta. Nunga halak Kristen na marparbuehon parbue na denggan hita? Parbue na denggan i boi do marragam rumangna. Isarana: Adong do sada, dua, manang piga, bahat donganta jolma di portibion naung tahobasi denggan, asa dumenggan ngoluna, asa dapotan sipanganon dohot siinumon ibana, asa marpahean ibana, asa adong ingananna mian di ngolu on, asa pistar ibana, asa tau ibana mandungdung sintasintana di ngolu on, asa termotivasi ibana tong patupa na denggan di ngoluna, asa hipas ibana, asa las rohana, asa malua ibana sian parhatobanon, asa gabe halak na mandiri ibana, asa gaba halak na mananda holong ni roha ni Kristus Jesus ibana, asa ditanda Ibana Jesus Kristus, asa dipasangap ibana/nasida Debata, asa mardame parsaripeonna, asa malum sahitna ala tatangianghon dohot taurupi pangubationna, asa denggan marsikkolai angka ianakkonna, asa boi dipromosihon ibana di ulaonna, unang baliksa gabe didemosi, asa denggan parbue ni haumana, asa denggan na tinigatigahonna, asa boi ibana mardekke jala denggan ngoluna sian pardengkeanna i (nelayan), dohot angka rumang na asing na boi patupaonta.\nAla angka na naung ditobus Jesus, angka ranting na naung pinaiasna do hita, diarop do sian hita parbue na godang, jala dipatau do hita marparbuehon parbue na godang, ala manang aha na tapangido tu Ibana jumpang hita do. Di jabu denggan holong ni rohanta maradophon donganta saripe, maradophon angka ianakkonta, maradophon angka pinompar ni damang dohot dainang ta. Di inganan ulaonta, sian na mansai metmet na manarihon saotik halak sihaholongonta dohot sisarihonona sahat tu na mansai balga na manarihon hadoharon ni ngolu ni bahat halak, isara gabe pejabat publik di negaranta, manang gabe uluan di punguan ni huria ni Kristus sian uluan ni huria marsadasada sahat tu uluan ni huria resort, distrik nang hatopan na manguluhon ulaon ni huria na marragam i, nunga bahat na tasarihon, nunga bahat ngoluna lam uli siala ni ulaonta.\nMolo nunga boi tangkas taida naung songon i denggan parbue ni ngolunta songon sisean ni Jesus Kristus Sipalua i, tapuji ma Tuhanta naung mangonjar rohanta marparbue, dohot patauhon hita marparbue, gabe marsangap jala marparbue Tuhanta i. Marjubilate ma hita sadarion, ala nunga songon i ngolunta saleleng on, manang sadia pe umurta, remaja dope, naposo bulung dope, manang naung lansia hita, satongkin nari nama mangihuthon etongetong ni hajolmaon dohot hahipasonta marujung ngolu di portibion?\nAlai molo tahilala na so marparbue dope hita, otik pe ndang marparbue, mansai ringkot sungkunonta, so tung siala ni na so mian do hita rap dohot Jesus Kristus umbahen songon i ngolunta i, ngolu na so marparbue. Ndang hea jala ndang ringgas hita marsaor dohot Jesus Kristus Tuhanta i ganup ari marhite na manjaha dohot mangulahon pangajarionNa na naung andar di angka evangelium nang angka surat ni angka apostel na di Padan Naimbaru i. So tung ala parangenta sai mamparangehon angka parange ni ngolu na robi, hape nunga tardidi hita tu bagasan goar ni Debata Sitolusada i, hape nunga manghatindangkon haporseaon hita na manangiangkon hita asa margogo hita mamparbuehon parbue na denggan, parange na denggan.\nMolo songon i, denggan ma mamungka sadari on, manolsoli dirina, dohot mangido asi ni roha ni Tuhanta asa disesa angka dosanta, dung i di ariary na ro asa tapungka mamparbue. Mansai ringkot i, so tung gabe ro Tuhanta Jesus mandok di bagasan rohaNa dohot pasahathon tonaNa tu partondionta na rantingNa songong hau anggur na naung masak hita, na ingkon dibolongkon, dipalungguk jala didanggurhon tu api jala gor ma, ndang holan di ari haroro ni Jesus Kristus Paduahalihon di ujung ni saluhut, alai nuaeng di ngolunta di portibion dope. Gabe hansit tahilala ngolunta on. Gabe hira jolma na marngolu na so marlapatan songon i ngolunta on, hira songon alogo na mamolos jala ndang adong bogas haroroanna dohot bogas haboborhatna.\nBoasa di tingki minggu Jubilate on dipillit jamita taringot tu hinaringkotta mian rap dohot Jesus asa marparbue hita, jala molo so mian ndang marparbue hita? Ala di partingkianta nuaeng di sandok portibion, diharingkothon portibion do angka parbue ni ngolu nang haporseaon ni angka siihuthon Jesus mangurupi hajolmaon mangadopi parungkilon hajolmaon di portibion. Dua do siala ni pamujionta tu Debata nuaeng. Naparjolo i ma ala nunga marparbue dohot marparbue na godang ngolunta nang hasiseanonta songon sisomba dohot siihuthon Jesus. Alai napaduahon i ma ala asi dope roha ni Debata tu hita, olo dope Ibana manalpuhon angka hahuranganta di bagasan Jesus Kristus Tuhanta i: "Martua do halak na disesa Debata dosana.\nNapatoluhon, ala diarop Debata dope sian hita angka parbue haporseaon dohot hasiseananta na ramos dalanNa patuhabon angka na uli tu hajolmaon bahen sangap di goarNa. Margogo ma hita angka sisean ni Jesus Kristus di portibion nuaeng. Marjubilate ma hita ala diparar Debata dope hita angka sisean ni Kristus patupa i sude. Alai ndang tarbahen hita i sude molo so sai mian hita rap dohot Jesus Kristus.\nTapatupa ma ulaon na manghalashon pamararion ni ngolunta umbahen ro Ibana manjou hita, i ma angka ulaon na mamparbuehon hasiseananta. Unang baliksa, tong ndang tapasolhot tu Jesus Kristus hape nunga taboto ia ujung ni angka na songon i i ma dibolongkon, dipalungguk jala didanggurhon tu api na so ra mintop di haroroNa muse, alai nang nuaeng adopanta ma ngolu na sai susa. Amen.


Serial Kearifan Batak (5): Parbahulbahul na Bolon – Batak Indonesia\n2019-04-26 2020-10-06 Redaksi BatakIndonesia.com\nJAKARTA, BatakIndonesia.com — Angka dongan na hinaholongan! Adong do pandohan na mansai singkop manggobarhon harajaon dohot haulion ni pangalaho ni sahalak manisia di Bangso Batak, i ma ‘parbahulbahul na bolon’. Nang pe pandohan i pataridahon hamoraon di sinadongan, alai anggo tudos na ima sahalak na mansai uli parangena jala lambas rohana. Tung sude ma tahe rumang ni hadengganon jumpang di halak si parbahulbahul na bolon.\nTatangkasi ma jolo parjolo bahulbahul na bolon i. Bahulbahul ima parrasan na bolon isian ni eme. Parrasan dipauli sian baion na niletek, hundulanna i tikko. Adong ma parrasan na bolon adong na menek. Parrasan na bolon i ma bahulbahul.\nNdung dijomur eme i mansai horing dipamasuk ma tu bahulbahul di sokkor-pudi ni jabu ruma manang sopo. Lam bolon bahulbahul i lam tarida ma parbagas i pareme. Molo martamue sada halak tu jabu ni donganna manang tondongna sai diserbeng do manaili tu sokkor, boha jongjong dope bahulbahul i manang naung sorpi do. Molo jongjong dope, i pataridahon na gok dope eme disi.\nBahulbahul na bolon na tong sai jongjong nang pe di haleon ima diririt ompunta gabe tudosan tu jolma si parlambas roha, jolma na halomoan dohot na haposan. Bahulbahul manggombarhon pangaradeon dohot na sari di ari marsogot.\nMolo pinahusorhusor sian suhi ni ilmu kepemimpinan sinuaeng, tung mansai malo do ompunta na jolo mamillit pandohan i. Bahulbahul na bolon manggobarhon hatongamon (kewibawaan) ni sahalak uluan na hot jala tingkos di padan dohot uhum (bahulbahul na bolon na gok eme mansai hot do i juguk jala tingkos jongjong ala tipak hundulanna jala mesek eme i di bagasanna). Tung so jadi do i tunggaling i tung pe ro lalo na bolon. Ra, uluan parbahulbahul na bolon on ma na nidokna Si Jujur ni Ninggor Si Tingkos ni Ari.\nSomal do pandohan Parbahulbahul na Bolon on dipadomu dohot pandohan Paramak so Balunon Partataring so Ra Mintop, Parsakkalan so ra Mahiang. Molo tupa uluan na songon on tung apala singkop ma haulionna. Di hata Indonesia manang hata Sileban didok ma i Pemimpin yang Bijaksana, Murah Hati, Mengayomi, Servant Leader, manang Humble and Generous Leader!\nDomu tu kising na gabe uluan manang pargonggom di bangsonta on, tung mansai une ma molo na tarpiliit i parbahulbahul na bolon. Jala, rumang ni uluan manang pargonggom na parbahulbahul na bolon i tarida do di pangalaho ni amanta na lihi i saleleng manggonggomi bangso on ibana na sailaon. Tung so pola ringkot paboaboaonta molo tung adong nauli na tabahen tu ibana. Nunga dipeop ibana hian i di bagas roha na na lambas i dohot di bahulbahulna na bolon i.\nPINASINGKOLAHON NI PINAHAN LOBU*\nBACA: Sosok Gubernur Sumut yang Berteluk Belanga dan Berkopiah Merah ke Mana-mana\nBanyak yang Tidak Tahu Kalau Danau Toba Punya 8 Pulau (5,964)\nThis Month : 18742\nTotal Users : 327577\nTotal views : 1120855